Норма маслахатчи / 2020 йил / № 37 / Хўжалик юритиш қоидалари\nКомпания муассиси вақтинча олиб кириш режимида расмийлаштирилган ускуналарни устав капиталига ҳисса сифатида бермоқда. Бунда қандай хавф-хатарлар юзага келиши, қандай қилиб уларни имкон қадар камайтириш мумкинлигини экспертлар тушунтириб беради.\nВақтинча олиб кириш режимида божхона тўловлари бирйўла эмас, балки даврий равишда – қисмлаб тўланиши назарда тутилади, бу импорт қилувчи учун фойдали. Бунда товар ўзгармас ҳолатда қолиши шарт, вақтинча олиб кириш муддати эса, одатда, икки йилни ташкил этади, бироқ муайян шароитларда узайтирилиши мумкин (БК 62-м.).\nТоварни вақтинча олиб кириш божхона режимига жойлаштирган шахс мазкур режимни унинг амал қилиш муддати ўтгунига қадар тугаллаш ёки вақтинча олиб кирилган товардан фойдаланиш ва (ёки) уни тасарруф этиш ҳуқуқини бошқа шахсга ўтказиш ҳуқуқига эга. Бунда ушбу ҳуқуққа эга бўлган шахс божхона органлари олдида вақтинча олиб кириш божхона режими шартларига риоя этиш бўйича мажбуриятларни ўз зиммасига олади (БК 64-м.).\nБундан ташқари, вақтинча олиб кириш режимини божхона тўловларини тўлаган ҳолда исталган пайтда эркин муомалага чиқариш (импорт) режимига қайта расмийлаштириш мумкин.\nУФга (устав фондига) ҳисса сифатида жамиятга фойдаланиш учун берилган мол-мулкнинг муддат ўтгунга қадар ушбу мол-мулкдан фойдаланиш ҳуқуқи тугатилган тақдирда, жамиятнинг мол-мулкни берган иштирокчиси жамиятнинг талабига биноан унга шундай мол-мулкдан ўхшаш шароитларда қолган муддат мобайнида фойдаланганлик учун тўланадиган ҳақига тенг пул товони тўлаши шарт («Масъулияти чекланган ҳамда қўшимча масъулиятли жамиятлар тўғрисида»ги Қонун 15-м.).\nВақтинча олиб кириш режими даврида ускуналардан фойдаланишга келсак, бунда турли вазиятлар юзага келиши мумкин, масалан:\nУстав капиталининг кўпайтирилишини расмийлаштирмасдан ускуналардан фойдаланиш\nУскуналарнинг ссуда (ижара) шартномаси тузилади, вақтинча олиб кириш режимида ускуналардан фойдаланиш ҳуқуқи муассисдан корхонага қайта расмийлаштирилади.\nУскуналардан фойдаланиш ҳуқуқи ҳисобига УКни кўпайтириш расмийлаштирилади (давлат рўйхатидан ўтказилади)\nУФ вақтинча олиб кириш муддатида ускуналардан фойдаланишни тақдим этиш бўйича мулкий ҳуқуқлар қиймати ҳажмига кўпайтирилади. Фойдаланиш ҳуқуқини бериш қийматининг пул баҳоси муассислар йиғилиши томонидан белгиланади. Муддат ўтгач, муассис устав капиталига ҳиссани киритиш бўйича ўз мажбуриятини бажарган деб эътироф этилади. Тегишинча, муддат тугагач, ускуналар эгасига қайтариб берилиши лозим. Муддат ўтгач фойдаланиш ҳуқуқи тугатилганда иштирокчи жамият таркибидан чиқиб кетмайди. Вақтинча олиб кириш режими якунига етганда ускуналар Ўзбекистондан олиб чиқиб кетилиши керак.\nБу ҳолда қуйидагича йўл тутишни тавсия этамиз:\nвақтинча олиб кириш режимида божхона тўловларини ўз вақтида тўлаш;\nвақтинча олиб кириш режими даврида корхонанинг ускуналарни сақлаш ва улардан фойдаланиш шартларига риоя этиши.\nУКнинг ускуналар қийматига кўпайтирилиши расмийлаштирилади\nУФ ускуналар қиймати миқдорига кўпайтирилади. Бунинг учун вақтинча олиб кириш режими божхона йиғимларини тўлаган ҳолда эркин муомалага чиқариш (импорт) режимига қайта расмийлаштирилади. Ускуналарни бериш қийматининг пул баҳоси муассислар йиғилиши томонидан белгиланади.\nУскуналар эркин муомалага чиқариш режимига ўтказилмасдан УКга ҳисса сифатида қабул қилинса, қуйидаги хавф-хатарлар юзага келади:\nбожхона тўловларини ўз вақтида тўламаслик, шу сабабли жарима ва пеняларнинг қўлланилиши;\nУФни ускуналар ҳисобига кўпайтириш бўйича операциянинг бекор қилиниши.\nкорхонада ускуналардан текинга фойдаланишдан олинган даромад (бозор қиймати бўйича) тан олинади (СК 299-м.);\nкорхонанинг ҳисоб (активлар ва пассивлар) ва солиқ солинадиган базаларга тузатиш киритишига, солиқ ҳисоботларини қайта топширишига тўғри келади;\nмуассисда Ўзбекистон ҳудудида жойлашган мол-мулкни корхонага фойдаланишга беришдан солиқ солиш юзага келади.\n«Norma» МЧЖ етакчи эксперти,


13384 Ўқиш режими + -\nБизнинг туркий халқларимиз тарихига назар соладиган бўлсак, дин ва дунё маданиятига, тараққиётига бемисл ҳиссалар қўшган улуғ зотларни учратамиз. Уларнинг илм оламидаги ўрни эса жуда юксак эканлиги барчамизга маълумдир. Имом Ал-Бухорий, Имом Ат-Термизий, Имом Мотуридий, Абу Али ибн Сино, Абу Райҳон Беруний... Биз бу силсилани кўплаб шодалар билан тўлдиришимиз, давом эттиришимиз мумкин. Бу гўё сеҳрли, заррин занжирга ўхшайди. Минг йиллардан буён узлуксиз равишда уламоларни улғайтириб келаётган туркий халқлар бугунги кунда ҳам ўз ишида собит қолган, десак муболаға бўлмас.\n...2015 йилнинг 10 Март куни ярим кечаси «Гулистон кўнгиллар ифори» китобимнинг энг охирги таҳрири билан машғул эдим. Бирдан «Ватс-Ап» орқали уяли телефонимга дарак овози келди. Очиб қарасам муҳтарам дўстимиз – муфассир олим, Қуръон Карим маъноларини рус тилига таржима қилган Доғистон Республикаси Дин ишлари бўйича давлат агентлиги директори Сулаймон ҳожи Магомедовдан хат келибди. У киши чуқур қайғу билан кутилмаган хабарни ёзибди: «Устозимиз Шайх Муҳаммад Содиқ Муҳаммад Юсуф, Аллоҳ ундан рози бўлсин, бевақт бизни тарк этди... 4 соат аввал ўз уйида – Тошкентда...Олим Шайхимиз учун дуо қилайлик!». Аввалига бу нохуш воқеага ишонгим келмади, телефон орқали аниқлаб олгач, дуога қўл очдим. Кўнглимга ҳеч нарса сиғмай қолди...\nХаёлим мени 2011 йилнинг Ноябрь ойига – Маккаи Мукаррамага олиб кетди... Ўшанда Аллоҳ таолонинг лутфи ила бу азим шаҳарга Халқаро конференцияга таклиф этилгандим. Меҳмонхонамиз Минода жойлашган бўлиб, «Робитатул оламил исломия»га қарашли эди. Биринчи куниёқ у ерда Шайх Муҳаммад Содиқ Муҳаммад Юсуфни учратиб, қувончим зиёда бўлди. Конференцияда Ҳазрат одатларига кўра, жуда теран, чуқур маъноли, кенг қамровли ваъз айтиб бутун дунёдан келган олимларнинг таҳсинига сазовар бўлдилар. Бизларга 18 кун давомида Ҳазрат билан бирга бир жойда ибодат қилиб, овқатланиб, ҳамсуҳбат бўлиб, кўп файз олиш насиб этди.\nҲазрат сўзларини тугатиб улгурмай, ҳожи Иброҳим емак ва мевалар тўла патнисини кўтариб бизнинг столга келди ва бўш ўриндиққа ўтириб баланд овозда Шайхга қараб сўзлай бошлади. Шайх бизга қараб кулимсираб қўйдилар...\n03:03 / 04.04.2019 1312\n11:11 / 20.08.2020 1243\n07:34 / 14.01.2017 75764


Президент Қашқадарёда пахтачиликда жиддий камчиликларга йўл қўйилганини танқид қилди – КУН УЗ\nГлавная / Жамият / Президент Қашқадарёда пахтачиликда жиддий камчиликларга йўл қўйилганини танқид қилди\nAnonymous 14.12.2018\tЖамият Comments Off on Президент Қашқадарёда пахтачиликда жиддий камчиликларга йўл қўйилганини танқид қилди 123 Показы\n«Ижтимоий масалаларни ҳал қилиш учун аввало иқтисодиётни ривожлантириш керак. Шу боис 2019-2020 йилларда саноат, қишлоқ хўжалиги, хизмат кўрсатиш ва бошқа соҳаларда амалга ошириладиган 1 минг 200дан зиёд лойиҳа бўйича таклифлар ишлаб чиқилди», – деган Шавкат Мирзиёев.\nПрезидент матбуот хизмати хабар беришича, жорий йилда вилоятга 63 мингдан зиёд хорижлик сайёҳ келгани, лекин бу жудаям камлиги қайд этилди. Бу соҳадаги барча имкониятларни ишга солиш, Шаҳрисабзни фестиваллар шаҳрига айлантириш бўйича кўрсатмалар берди.\nВидеоселекторда қишлоқ хўжалигидаги натижалар қониқарсизлиги, пахтачиликда жиддий камчиликларга йўл қўйилгани танқид қилинган.\n«Биздаги сув билан 1,2 миллион тонна эмас, 3 миллион тонна олиш мумкин. Пахтачиликда асосийси сув эмас, мелиорация. Ерга уруғ қадашдан олдин озуқа бериш керак. 27 йилда пахтачиликда нима каромат кўрсатдик? Бир пайтлари академикларимиз, олимларимиз бор эди, ҳар хил навларимиз бор эди.\nПахта ҳосили яхши бўлишида нав ҳам яхши бўлиши керак. Қашқадарё нави борми? Жаноб Рўзиев (Қашқадарё вилояти ҳокими Зафар Рўзиев – таҳр.) эса нав чатоқ чиқди дейди, сув йўқ дейди. Сув керагидан ортиқ бўлган.\nПахта менга керакмас. Менга пахтани бажарганларинг керак эмас. Одамларни рози қилиш керак. Кеча борганим пахта қабул қилиш пунктиниям сотамиз, пахтаниям ўзлари қилишади.\nПахтани калава қилиб сотиш керакмас, бунақа раҳбар бўлманг. Бунга рухсат бермайман. Калава қилиш энг оғир иш. Биз шунга ўрганиб олгандик. Қўшимча қиймат қилиб Хитойга сотардик.\nМана Бангладешни қаранглар. Бу давлат бир гектар ҳам пахта экмайди. Лекин пахта маҳсулотидан 37 миллиард долларлик экспорт қилади. Ҳиндистондан сифатсиз пахтани олиб, Ўзбекистон пахтаси билан аралаштириб, 37 миллиард долларлик маҳсулот экспорт қилмоқда», дея президентнинг сўзларини келтирмоқда Kun.uz мухбири.\nЙиғилишда келгуси йили вилоятда пахта етиштиришни 52 фоиз майдонда кластер усулига ўтказиш, тайёр маҳсулотлар экспортини икки баробар ошириш вазифаси қўйилган.\nДавлат раҳбари Яккабоғ, Қамаши, Шаҳрисабз, Китоб туманларида 10 минг гектар майдонда узум, Чироқчи ва Косон туманларида 20 минг гектар лалми ерда тарвуз етиштириш имкониятларини кўрсатиб ўтган. Деҳқон хўжаликлари ва томорқаларга нўхат, мош, ловия, кунжут каби бозорбоп маҳсулотлар экиш одамларга иш, қўшимча даромад бўлиши таъкидланган.\nПрезидент видеоселектор орқали туманлардаги одамлар билан мулоқот қилиб, уларнинг таклиф ва истакларини бажариш бўйича мутасаддиларга топшириқлар берган.\nПред. Жаҳонгир Ортиқхўжаев: «Қозоғистондан устунлигимиз борми?»\nСледующая Обид Асомов оламдан ўтди


МДҲ кузатувчилари Ўзбекистондаги сайловлар ҳақида қандай хулосага келди – тафсилотлар - 25.10.2021, Sputnik Ўзбекистон\nПрезидент сайловлари халқаро сайлов тамойилларига тўлиқ жавоб берди 25.10.2021, Sputnik Ўзбекистон\nТОШКЕНТ, 25 окт – Sputnik. Ўзбекистонда президент сайлови юқори фаоллик, очиқ ва демократик тарзда бўлиб ўтди. Бу ҳақда МДҲ Ижроия қўмитаси раиси Сергей Лебедев маълум қилди.“Таъкидлаш жоизки, бу сайловларда кўзи ожиз инсонлар учун ҳам етарли даражада шароитлар яратилганлиги мақтовга сазавор. , об-ҳаво ҳам яхши келиб, сайловчилар учун ҳақиқий байрамга айланиб кетди”, – деди Лебедев.Лебедев сайловлар оилавий байрамга ҳам айланиб кетганлигини ҳам алоҳида билдириб ўтди.Таъкидлаш жоизки, халқаро кузатувчилар сайловлар юзасидан ўзаро фикр алмашинуви ва мулоҳазалар юритишган. Уларнинг фикрича, сайловларда аниқланган камчиликлар ҳақида эшитмаганликларини ва бу сайловларда фуқароларга ўз иродаларини эркин ифодалаш имконини берганликларини эътироф этишди.Халқаро кузатувчилар хулосасига кўра, сайлов участка ва округларида ташкил этиш жараёнлари ижобий баҳо берилиб, мамлакат конституцияси ва сайлов кодексига талабларига риоя этилиб, шаффофлик принципига мос ўтказилган.Бу йилги сайловлар халқаро сайлов тамойилларига тўлиқ жавоб берди.Лебедев Сергей Николаевич, 1948 йилда Ўзбекистон ССР, Жиззах вилоятида туғилган. Россия армияси генерали, 2000 - 2007 йиларда Россия Ташқи разведка хизмати раҳбари бўлган. 2007 йилдан бошлаб МДҲ Кузатувчилар миссияси раҳбари, МДҲ ижрочи котиби лавозимини эгаллаб келмоқда.\nўзбекистонда президент сайловлари-2021, сайлов натижалари\n10:27 25.10.2021 (янгиланди: 11:59 25.10.2021)\nПрезидент сайловлари халқаро сайлов тамойилларига тўлиқ жавоб берди\nТОШКЕНТ, 25 окт – Sputnik. Ўзбекистонда президент сайлови юқори фаоллик, очиқ ва демократик тарзда бўлиб ўтди. Бу ҳақда МДҲ Ижроия қўмитаси раиси Сергей Лебедев маълум қилди.\n“Таъкидлаш жоизки, бу сайловларда кўзи ожиз инсонлар учун ҳам етарли даражада шароитлар яратилганлиги мақтовга сазавор. , об-ҳаво ҳам яхши келиб, сайловчилар учун ҳақиқий байрамга айланиб кетди”, – деди Лебедев.\nЛебедев сайловлар оилавий байрамга ҳам айланиб кетганлигини ҳам алоҳида билдириб ўтди.\n“Сайловчилар яхши кайфиятда ташриф буюришгани сезилиб турилди, ҳаттоки бутун бошли бир оилалар чиройли кайфиятда келдилар, бу эса сайловларни байрамона тус олишига замин яратди, буни нафақат мен, балким бошқа кузатувчи ҳамкасбларим ҳам айтиб ўтишди” – дея, қўшимча қилди у.\nТаъкидлаш жоизки, халқаро кузатувчилар сайловлар юзасидан ўзаро фикр алмашинуви ва мулоҳазалар юритишган. Уларнинг фикрича, сайловларда аниқланган камчиликлар ҳақида эшитмаганликларини ва бу сайловларда фуқароларга ўз иродаларини эркин ифодалаш имконини берганликларини эътироф этишди.\n24 Октябр, 15:14\nХалқаро кузатувчилар хулосасига кўра, сайлов участка ва округларида ташкил этиш жараёнлари ижобий баҳо берилиб, мамлакат конституцияси ва сайлов кодексига талабларига риоя этилиб, шаффофлик принципига мос ўтказилган.\nБу йилги сайловлар халқаро сайлов тамойилларига тўлиқ жавоб берди.\nЛебедев Сергей Николаевич, 1948 йилда Ўзбекистон ССР, Жиззах вилоятида туғилган. Россия армияси генерали, 2000 - 2007 йиларда Россия Ташқи разведка хизмати раҳбари бўлган. 2007 йилдан бошлаб МДҲ Кузатувчилар миссияси раҳбари, МДҲ ижрочи котиби лавозимини эгаллаб келмоқда.


Китоб 17.07.2020 18:07\nМулоқот маданиятини шакллантиришда китоб мутолаасининг аҳамияти\nКитоб – бу маънавий бойлик, яқин дўст, дунёга ўзгача назар ташлаш учун ёрдам берадиган кўзгу ва энг асосийси мулоқот маданиятини шакллантирувчи воситадир. Бекорга айтишмайди: “Китоб ўқимай туриб саводлиман демагин” – деб. Ўз кузатишларим натижасида шуни англадимки, баъзи инсонлар олий маълумотли аммо, мулоқот маданияти умуман йўқ. Масалан бошқалар билан гаплашишда катталарга ҳурмат кичикларга иззатда бўлмайди. Бу нафақат ёшлар балки ёши кексаларда ҳам учраб туради. Бир каттани бир кичикни гапига кир деган мақол бор халқимизда лекин, катталарга бирор ўз фикрингни билдирдинг дегунча “Сен нимани ҳам билардинг” дейишади. Ўзимдан мисол қилақолай, мен уйдаги ёши катта бирор кишига маслаҳат берсам, ёки бирор мавзуда фикримни билдирсам дарров “А бу кутубхонада ишлайдида кўп китоб ўқиган” – деб киноя қилиб қўйишади, балки у ҳам ҳақдир дейишмайди.\nАсосий мавзудан йироқлашмаган ҳолда мен шуни айтмоқчиманки, инсон китоб ўқиганида уни сўз нутқи ривожланади, фикрлаш доираси кенгаяди ва албатта мулоқот маданияти ҳам шаклланади. Касбимиз фойдаланувчиларга хизмат кўрсатиш бўлганлиги сабабли биз ҳаммадан кўпроқ аҳоли билан мулоқот қиламиз. Билиб турганингиздек, ҳар кимнинг феъл атвори ҳар хил бири ўта мулойим бўлса бошқаси анчагина баджаҳл, масалан китобхон буюртма қилган китоб фондда мавжуд бўлмаса ёки бошқа инсон фойдаланаётган бўлса, янги келган баъзи китобхонлар менга ҳозироқ шу китобни берасан деб туриб олишади. Улар қанчалик жаҳл отига минмасин биз мутахассислар хушмуомалалик билан жавоб беришимиз ва албатта вазиятдан чиқишимиз зарур. Бунда ҳам китоб асосий роль ўйнайди, муомала маданияти чиройли, аниқ. равон бўлишида мутолаа анча фойда беради.\nҲозирги пандемия даврида карантинда болалар уйда ўтиришибди. Улар ташқи муҳитдан узоқроқда дўстлари билан учараша олишмайди, тўғри ҳозир технология асри ҳар турдаги онлайн мулоқотлар учун дастурлар мавжуд аммо, булар инсонга ёнма-ён суҳбатлашишдек завқни бера олмайди. Лекин бунинг энг яхши ва фойдали ечими бор бу ҳам бўлса китоб ўқишдир. Ўқиш орқали билимларга эга бўлиш, янгиликлардан бохабар бўлиш, бўш вақтни мазмунли ўтказиш ва юқорида келтирганимиздек мулоқот маданияти шакллантириш мумкин. Қайсидир психология китобида ўқигандим “Сиз шундай билимли хушмуомала суҳбатдош бўлингки, сиз билан мулоқот қилган киши келаси сафар яна суҳбатлашиш истагида бўлсин”. Албатта ҳамма дунёга билимли, маданиятли бўлиб келмайди. Бу фазилатларни шакллантириш ўз қўлимизда ахир айтишадику, ўқишни эрта кечи йўқ. Шундай экан, кунингизни 30 дақиқасини китоб ўқишга сарф қилинг, ўйлаймизки сиз бундан афсус қилмайсиз.\nТошкент шаҳар «Bilim» ахборот-кутубхона маркази мутахассиси


АҚШдаги нефть қувуридан авария сабабли 800 минг литр нефть оқиб кетди\n08:23 / 17.11.2017\nАҚШда Канаданинг TransCanada компаниясининг Keystone нефть қувуридан авария сабабли 795 минг литр нефть ташқарига оқиб кетди. Бу ҳақда 16 ноябрда компания вакилларига иқтибос келтирган ҳолда CBC телеканали маълум қилди.\nТаъкидланишича, авария 16 ноябрда Жанубий Дакота штатидаги Маршалл округида юз берган. Авария туфайли нефть қувурининг Канададаги Хардисти шаҳридан АҚШнинг Кашинг ва Патока шаҳарларигача бўлган қисми ёпиб қўйилган. Таъкидланишича, авария оқибатлари бартараф этилгунгача бу қисм ёпиқ бўлади. Бошқа тафсилотлар келтирилмаган.\nKeystone нефть қувури орқали Канаданинг Альберта вилоятидаги ва Мексика кўрфазидаги соҳиллардан олинадиган нефть АҚШнинг Небраска, Иллинойс, Оклахома ва Техас штатларидаги нефтни қайта ишлаш заводларига етказилади.\nАҚШ нефть қувури Keystone


Хабиб Нурмагомедов ва Тони Фергюсон кимда имконият юқори... Ўзбек спорт олами вакиллари қандай фикрда?\n30 ноябрь, 2019, 16:56 2510\nКуни кеча, узоқ кутилган қарама-қаршилик Хабиб Нурмагомедов ва Тони Фергюсон ўртасидаги жанг санаси маълум бўлди. Улар ўртасидаги баҳс тўрт бора бекор қилинган эди. Бу сафар бундай бўлмаслиги тайин. Чунки, шундай ҳолат яна кузатилса, UFCга, Дана Уайтга ҳамда ҳар икки жангчига нисбатан акс хулосалар пайдо бўлишини барчаси англаб турибди. Булар ўртасидаги ўзига хос принципиаллик борасида, уларнинг қай бирини имконияти юқори эканлиги ҳақида бутун ММА оламида турли хил фикрлар билдирилади. Ким учундир Хабиб кучли кўринса, баъзилар Фергюсонни имкониятини юқори деб ҳисоблашади. Биз ҳам бу борада, ўзбекистонлик спортчи, мураббий ва мутахассисларнинг фикрлари билан қизиқдик. Албатта, бу нисбий тушунча, чунки UFC да ҳар доим шубҳага ўрин бўлади. Яққол устунликка эга бўлган томон ҳам якунда мағлубият аламини тотиб кўриши мумкин. Шундай экан барчаси октагонда ҳал бўлади. Ким ғалаба қозонишини эса 2020 йил 18 апрелда билиб оламиз.\nҚуйида эса, юртимиз спорт олами вакилларининг мулоҳазаларини эътиборингизга ҳавола этамиз.\nТимур Муҳаммеджонов – Кикбоксинг бўйича Тошкент шаҳар мутасаддиси\n- Ҳар иккиси ҳам жуда кучли жангчилар. Шубҳасиз, Хабибга мухлислик қиламан. Чунки, у диндошимиз, қардош халқлардан бирининг фарзанди ҳисобланади. Агар, Хабибдан бошқаси бўлганда, Фергюсонга мухлислик қилардим. Бу жангда Тонида имконият юқори деб ўйлайман. Чунки, у ҳар томонлама мукаммал. Тик турган ҳолатда жанг олиб бориши, зарба кучи ҳам яхши ривожланган. Қолаверса, “партер”да ҳам яхши ҳаракат қилади. Нурмагомедовнинг ғалаба қозонишини хоҳлардим. Лекин Тони бунга йўл қўймаса керак.\nМансур Тугизбоев – ММА бўйича рефери\n- Хабибда имконият юқори деб ўйлайман. Агар, Тони тирсак зарбалари билан жиддий жароҳат етказиб, техник нокаутга эришмаса агар, Нурмагомедов ғалаба қозонади. Чунки, Фергюсон билан тик турган ҳолатда урушмайди. Умуман Хабибнинг қандай жанг олиб боришини барча билади. АҚШлик жангчи ҳам “партер”да яхши ҳаракат қилади. Лекин барибир бу томонлама Хабиб унга хеч қандай имконият қолдирмайди.\nФарруҳ Мадаминов – ММА бўйича мураббий\n- Ҳар иккиси ҳам ажойиб жангчилар. Бу ерда имкониятларни 50/50 деган бўлардим. Нурмагомедовга мухлислик қилишим туфайли, унинг ғалаба қозонишини истайман. Бу жангни жуда ҳаяжон билан кузатсам керак. Бироқ, Фергюсон ҳам “совға” эмас. У шу кунга қадар дуч келган рақиблари орасидаги энг кучлиси десам янглишмаган бўламан. Энг асосийси мазкур жангга қадар, ким яхши тайёргарлик кўра олса, ўша ғалаба қозонади. Омади бор ютади десак, омад кучлиларга кулиб боқади...\n- Хабиб ютади. У жангни назоратини қўлга олса, кураш услублари билан уни мағлуб эта олади. Фергюсонда ҳам имконият йўқ демайман. Унинг тирсак зарбалар жуда хавфли. Кўпчилик Тонини тик турган ҳолатда Хабибга имконият қолдирмайди деган фикрдалар... Лекин Нурмагомедов бу борада энг кучли жангчилар билан ҳам тўқнаш келдику тўғрими? Масалан Конор МакГрегор, Дастин Порьеларни мисол келтириш мумкин. Улар билан бу ҳолатда ҳам ёмон ҳаракат қилмаганди. Хуллас, Хабибнинг ғалаба қозонишини хоҳлайман ва унга мухлислик қиламан.\n- Фергюсон жуда кучли жангчи. Унга хурматим баланд. Лекин бу қарама-қаршиликда Хабиб Нурмагомедовнинг имконияти юқори деб биламан ва унга мухлислик қиламан. Албатта, доғистонлик жангчига осон бўлмайди. Шундай бўлсада, унга омад ёр бўлишини тилаб қоламан!\nҚудраутлло Абдуқаҳҳоров – профессионал боксчи\n- Хабибнинг ғалаба қозониш тарафдориман. Насиб қилса, у буни амалга оширади. Имкониятлар борасида эса, бирор бир фикр билдира олмайман. Бу борада юртдошларимиз жангларини қолдирмасликка ҳаракат қиламан ва уларга мухлислик қиламан. Ҳорижлик спортчиларнинг жангларини эса мунтазам кузатиб бормайман.\nШаҳрам Ғиёсов – профессионал боксчи\n- Тўғриси, унча қизиқмайман ва тушунмайман ҳам. Ҳатто, Хабибнинг Конор билан бўлган жангини ҳам кўрмаганман. Шунинг учун, бирор фикр билдира олмайман. Лекин Хабиб ғалаба қозонишини ва унга омад ёр бўлишини тилаб қоламан!\nДостон Турдиев – профессионал боксчи\n- Насиб қилса, Хабиб ютади. У кураш томонлама жуда кучли эканлиги барчага маълум. Унинг бу “қурол”и албатта ёрдам беради. Хабиб олға!\nҲасанбой Дўсматов – Профессионал боксчи\n- Аввало, жангдан олдин бирор-бир фикр билдириш қийин. Ҳар иккиси мукаммал жангчилар! Лекин Хабибда имконият юқори. Унинг бўғиш, оғриқли усулларига ҳеч ким қаршилик қила олмайди. Мабодо, кутилмаган, кучли зарба ўтказиб юбормаса, Нурмагомедов ғалаба қозонади деган фикрдаман.\nРавшан Умурзақов - профессионал боксчи\n- Хабиб Нурмагомедовда имконият яхшироқ кўриниш олган. Лекин Фергюсон ҳам чакки эмас.\nҲусниддин Пўлатов – профессионал боксчи\n- Албатта, диндошимизга мухлислик қиламан ва унинг ғалба қозонишига ишонаман! У “партер”да хеч қандай имконият қолдирмайди. Жисмоний ҳолати ҳам ажойиб... Хабиб омад ёр бўлсин!\nАзизбек Абдуғофуров – профессионал боксчи\n- Хабиб ютади деган фикрдаман. Лекин осон бўлмайди. Тик турган ҳолатда доғистонлик жангчига қийин бўлади.\nToni Ferguson haqiqiy chempion\nHabib olg'a hech qachon yengilma\nХабиб Нурмагомедов Фергюсонни инсон сифатида хурмат қиладими?


Миллиардер Роман Абрамович энди Португалия фуқароси\nРоссиялик олигарх ва миллиардер Роман Абрамович Португалия фуқаролигини олди. У жорий йилнинг апрель ойида ушбу давлат паспортини олган.\nPublico нашрининг ёзишича, 55 ёшли Абрамович Порту яҳудий жамиятининг аъзоси ва хайрихоҳи ҳисобланади. Тадбиркор Португалия фуқароси бўлишига сабаб, у ўзини сефард яҳудийларининг авлоди деб ҳисоблайди.\nАллақачон Исроил фуқароси бўлган миллиардернинг ўзи олинган маълумотларга ҳозирча изоҳ бермаган. Аммо португал газетаси у ҳозирда ушбу мамлакатнинг энг бой фуқароси эканлигини хабар қилган.\nРБК хабарига кўра, Абрамович кўп йиллар давомида ўз оиласи тарихини ўргангани ва унинг аждодлари Португалиядан келганини, у ердан ҳайдалиб, Гамбургда қолганлигини иддао қилган.\nУшбу “тадқиқот” туфайли миллиардер «Қайтиш қонуни»га мувофиқ Португалия паспортини олган. Бу қонун сефард (Испания ва Португалиядан ҳайдалган) ва конверсо яҳудийларининг (мажбурий равишда насронийликни қабул қилган) авлодларига Португалия фуқаролигини олиш имконини беради.\nШунингдек, Роман Абрамович АҚШ Конгресси Вакиллар палатаси томонидан санкциялар қўллашни таклиф қилган шахслар рўйхатига киритилгани ҳақида хабар берилган эди.\nКиритилди: 06:30 20.12.2021. Ўқилди: 3393 марта. Фикрлар сони: 0 та.


Ўзбекистонда 26 ноябрь куни кузатиладиган об-ҳаво маълумоти эълон қилинди — Bugun.uz\nЎзбекистонда 26 ноябрь куни кузатиладиган об-ҳаво маълумоти эълон қилинди\n10:49 | 25-11-2021\n«Ўзгидромет» Ўзбекистонда 26 ноябрь, жума куни кузатиладиган об-ҳаво маълумотини эълон қилди.\nУнга кўра, Тошкент шаҳрида ҳаво ўзгариб туради, кечаси ва куннинг биринчи ярмида ёмғир ёғади. Шамол ғарбдан 7–12 метр/секунд тезликда эсади. Ҳарорат кечаси ва кундузи 7–9 даража илиқ бўлади.\nҚорақалпоғистон ва Хоразм вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб, шарқдан 7–12 метр/секунд тезликда эсади. Ҳарорат кечаси 4–9 даража совуқ, кундузи 0–5 даража илиқ бўлади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Ғарбий шамол йўналишини ўзгартириб шарқдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 3–8 даража илиқ, кундузи 7–12 даража илиқ бўлади.\nТошкент вилоятида ҳаво ўзгариб туради, ёмғир ёғади. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси ва кундузи 7–12 даража илиқ бўлади.\nСамарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Шарқий шамол йўналишини ўзгартириб, ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 6–11 даража илиқ, кундузи 15–20 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 7–12 даража илиқ, кундузи 10–15 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёмғир ёғади. Баъзи жойларга туман тушиши мумкин. Шамол ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси 5–10 даража, кундузи 7–12 даража илиқ бўлади.\nРеспубликанинг тоғли ҳудудларида ҳаво ўзгариб туради, ёмғир қорга айланиши, баъзи жойларда кучли бўлиши мумкин. Айрим ҳудудларга туман тушади. Шамол ғарбдан 7–12 метр/секунд тезликда эсади, баъзи жойларда 15–20 метр/секундгача кучайиши мумкин. Ҳарорат кечаси ва кундузи 2–3 даража совуқ бўлади.


Бу жараёнда диншунослик фани ўқув дастурига киритилди. Юртимизда яшаб, илм-фан, маданиятга катта ҳиссасини қўшган кўплаб алломаларнинг таваллуд айёмлари кенг нишонланди. Уларнинг хокипоклари қўним топган гўшалар муқаддас зиёратгоҳларга айлантирилди. Улуғ бобокалонларимизнинг илмий мерослари тадқиқ этилиб, ёш авлод тарбиясида унумли фойдаланилмоқда.\nМустабид тузум даврида фақатгина иккита – Тошкент ислом институти ва Бухорода «Мир Араб» мадрасаси чекланган шароитларда фаолият юритарди. Бугун эса пойтахтимизда Тошкент ислом институти, «Кўкалдош» ва «Хадичаи Кубро», Китоб шаҳрида «Хожа Бухорий», Наманганда «Ҳидоя», Андижонда «Саййид Муҳйиддин Махдум», Урганчда «Имом Фахриддин Розий», Нукусда «Муҳаммад ал-Беруний», Бухорода «Мир Араб» ва «Жўйбори калон» билим юртлари фаолият кўрсатмоқда.\nИслом оламидаги энг нуфузли ташкилотлардан бири – ISESCO Тошкент шаҳрига 2007 йилда Ислом маданиятининг пойтахти мақомини бергани бу улуғ ва хайрли ишларга жаҳон ҳамжамиятининг ўзига хос эътирофи бўлди.\nШу йилнинг 18-19 октябрь кунлари Тошкентда бўлиб ўтган Ислом ҳамкорлик ташкилоти Ташқи ишлар вазирлари кенгашининг 43-сессиясида ҳам айни шу жиҳатлар ўз аксини топди. Биринчи Президентимиз таклиф этган «Таълим ва маърифат – тинчлик ва бунёдкорлик сари йўл» шиори остида бўлиб ўтган сессияда ёшларда илм-фанга ҳамда таълим олишга интилиш туйғусни кучайтириш, барча жамиятда ислом қадриятлари ва маданиятини тўғри англаш ҳамда қабул қилиш, дунё халқларига Ислом динининг ҳақиқий мазмун-моҳиятини етказишга оид масалаларга алоҳида эътибор қаратилди. Сессияда таъкидланганидек, айнан таълим ва маърифат башарият фаравонлигининг асосий омилларидан ҳисобланади, инсонларни эзгуликка даъват этади, саховатли, сабр-қаноатли бўлишга ундайди. Муқаддас ислом динимиз бизга айнан шуни ўргатади.\nХ асрда самарқандлик мутафаккир, «Имом ал-Ҳуда» (Ҳидоят йўлининг имоми) деб шуҳрат қозонган Абу Мансур Мотуридий томонидан асос солинган Мотуридия таълимоти бутун Ислом оламида кенг тарқалган.\nДарҳақиқат, ҳар қандай эзгу ният ва мақсадни амалга ошириш, аввало, жамиятдаги мустаҳкам тинчлик ва хотиржамлик билан таълим-тарбияга боғлиқ. Ҳозир дунёнинг айрим мамлакатларида сиёсий беқарорлик ҳукм сураётган бўлса, бошқа бир ўлкаларда терроризм, миллат танламас хуружлар халқаро хавфсизликка таҳдид солмоқда. Булар маънавиятга, маданиятга путур етганидан далолатдир...\nMore in this category: « Ўзбекистон мадрасалари МДҲ мусулмонларини бирлаштириши мумкин Мусулмонлар оламга инъом этган беш ихтиро »


Расман! Галиулиннинг жамоаси тугатилди\n9 июнь, 2018, 19:19\nҲамюртимиз Вагиз Галиулин фаолият олиб борадиган Россиянинг “Тосно” клуби ўз фаолиятини тугатганлигини эълон қилди. Ушбу жамоага эгалик қиладиган FortGroup компанияси раҳбари Маским Левченко молиявий қийинчилик сабаб шундай қарорга келинганлигини айтиб ўтди.\n“Қисқа, шу билан биргаликда жуда ҳам ёрқин кечган “Тосно” тарихи шундай якун топмоқда. Бундан 5 йил олдин биз бизнес соҳасидаги ҳамкорларимизнинг ёрдам беришини ҳам ҳисоблаб ушбу лойиҳани амалгам оширган эдик. Аммо лойиҳага қизиқиш билдирганлар қизиқишдан нарига ўтишмади. Барча оғирлик FortGroup гарданига тушди.\n“Тосно” Премьер-лигада ўйнашга улгурди ва Россия кубогини қўлга киритди. Кўпчилик четдан туриб, ёрдам беришини айтган бўлсада, бу сўздан нарига ўтмади.\nНатижада, биз афсус билан клубни ёпишга қарор қилдик. Шу билан биргаликда клуб вакиллари олдидаги қарзларимизни тўлашни ҳам бошладик ва буни тўлиқ тарзда амалга оширамиз. Бизни қўллаб-қувватлаб турган барча мухлисларга ва клуб футболчилари, мураббийлар ва барча ходимларга ўз миннатдорчилигимни билдириб ўтаман”, – деб айтиб ўтди Левченко.


Келаси йилдан хорижга чиқиш паспортини олиш арзонлаштирилади - UzNews.uz\n25 июля, 10:11 939 0\n1 январдан бир қатор давлат хизматларини кўрсатиш учун ундириладиган тўловлар миқдори камайтирилади.\nЯгона интерактив давлат хизматлари порталига кўра, 2022 йил 1 январдан бир қатор давлат хизматларини кўрсатилиши учун ундириладиган тўловлар камайтирилмоқда ва айримлари учун тўлов бекор бўлмоқда. Бу президентнинг тегишли фармонида кўзда тутилган.\nХусусан, Ўзбекистон фуқароларига хорижга чиқиш учун биометрик паспорт бериш учун тўлов миқдори аввал БҲМнинг 1,2 баравари бўлса, эндиликда БҲМнинг 1 баравари этиб белгиланади.\nТадбиркорлик субъектларига давлат рўйхатидан ўтказилганлиги тўғрисида янги намунадаги гувоҳнома бериш аввал БҲМнинг 1 баравари бўлса, эндиликда БҲМнинг 20 фоизи миқдорида бўлади.\nЭслатиб ўтамиз, 2021 йил 1 июндан хорижга чиқиш биометрик паспортини расмийлаштириш экстерриториал тамойил асосида амалга оширилади.


7 декабрь, 2019, 12:24 576\nТеглар:Манчестер Сити | Манчестер Юнайтед | Хосеп Гвардиола | Ливерпуль\nИспаниялик МЮ ва жорий мавсум ҳақида гапириб ўтди.\n"Манчестер Сити" бош мураббийи Хосеп Гвардиола "Манчестер Юнайтед"га қарши ўйин олдидан ўз фикрлари билан ўртоқлашди.\n"Юнайтед" муҳлислари учун уларнинг клуби доимо энг катта клуб бўлиб қолаверади. "Сити" муҳлислари учун бизнинг клуб энг яхшиси.\nАгар унвонлар зали ҳақида гап кетса, шубҳасиз МЮ энг яхшиси. Аммо сўнгги йилларда биз улардан олдинлаб кетдик. Мавсум якунида буни яна бир маротаба исботлаймиз. Аммо дербининг хар бири бошқача ўйин бўлади.\n"Ливерпуль"дан ортда қолиш? Жавоб бериш қийин. Орадаги катта фарқ сабабини очиқлашни хоҳлаган бўлардим. Аммо ягона айтишим мумкин бўлган важ бу рақибнинг ажойиб натижалари. Улар оҳирги 60 ўйинда бир маротаба мағлуб бўлишди, бунга ишониш қийин. Биз улардан яхшироқмиз, бироқ 11 очко ортдамиз. Бор гап шу", - дейди мураббий.\n"Сити"нинг жорий мавсумдаги режалари қандай?\nМЮ 20 минг фунт жаримага тортилди


Сионистик режим лабораторилари коронавирусни аниқлаш учун асбоб-ускуналар етишмовчилиги билан юзмаюз бўлган - Parstoday\nиюл 13, 2020 19:08 Asia/Tashkent\nИшғолий Фаластинда коронавирусбилан касалланганларнинг сони кўпайиши ва бир кунда 1000 нафарга етиши билан сионистик режимнинг тиббиёт тизими ушбу беморликка мубтало бўлганларни аниқлаш асбоб-ускуналарининг камчилиги билан юзмаюз бўлган.\nСионистик режим соғлиқни сақлаш вазирлиги ишғолий Фаластинда еттита коронавирусни аниқлаш воситаларининг етишмовчилиги ва вирусга қарши курашиш учун бошқа лаборатория жиҳозлари яқин келажакда охирга етишини эълон қилди.\nИсроилда микробиология жамиятининг раиси Эстер Эдмоннинг таъкидлашича, лаборатория ускуналари етишмовчилиги кунлик тестларни олиш мизонини камайиши сабабига айланади. Айни пайтда, ишғол этилган Фаластинда касалликнинг ккинчи тўлқини кучаймоқда,-деб айтди.\nҲааретзнинг ёзишича, бугунги кунда ишғолий Фаластинда Ковид-19 вирусини текшириш учун атиги 38 лаборатория мавжуд.\nСионистик режим соғлиқни сақлаш вазирлигининг берган расмий маълумотларга кўра, ҳозиргача ишғолий Фаластинда коронавирус билан зарарланганларнинг сони 38 минг 670 нафарга етган ва 363 нафар эса ҳалок бўлган.


Газета Норма маслахатчи / 2020 год / № 13 / Долзарб мавзу\n♦ фақат масофадан ишлай оладиган ходимларга нисбатан масофадан ишлаш режимини ўрнатиш мумкин;\n♦ ходимнинг уйида ишлаш учун шароитлар (компьютер, интернет) мавжуд бўлиши керак. Ушбу шароитларни зарурат бўлганда иш берувчининг ўзи ташкиллаштириши мумкин.\nХодим унга ишончнома бўйича топширилган мол-мулкни қайтармагунча унга нисбатан тўлиқ моддий жавобгар бўлади (МК, 202-м., 1-қ., 2-б.).\n- Йўқ, шартнома зарур эмас. Тўлиқ моддий жавобгарлик бевосита пул ёки товар қимматликларига хизмат кўрсатадиган ходимга расмийлаштирилади (МК, 203-м.). Қачонки бир марталик ишончнома иш берувчига тегишли мол-мулк номуайян муддатга топширилган ҳар қандай ходимга расмийлаштирилиши мумкин.\n- Қонун ҳужжатлари ушбу саволга тўғридан-тўғри жавобни ўз ичига олмаган. Уни ҳал қилишда қуйидаги ҳолатларга эътибор қаратинг.\nБиринчидан, ходимни масофадан ишлашга ўтказишга унинг розилигини олиш зарур Шунингдек, бундай режимда ишлаш муддати в ишни бажариш бажариш шартларини белгилаш зарур.\n♦ ходим тегишли ариза бериши мумкин;\n♦ ходим билан меҳнат шартномасига қўшимча келишув тузиш мумкин.\nИш берувчи ходимни масофадан ишлаш режимига ўтказиш тўғрисида буйруқ чиқариши ва уни ходимга таништириши керак. Кўп сонли ходимларни масофадан ишлашга ўтказиш ягона буйруқ билан расмийлаштирилиши мумкин (кўрсатилган ҳужжатлар намуналари билан buxgalter.uz танишиш мумкин).\n- Таъкидлаб ўтганимдек, ходимнинг масофадан ишлашга ўтишини расмийлаштириш қонунчилик билан тартибга солинмаган. Шу боис ходимнинг розилиги ҳам унинг ариза бериши воситасида, ҳам қўшимча келишув расмийлаштириш билан ифодаланилиши мумкин.\nВаҳоланки, амалиётда кўп ташкилотлар ушбу масалани, фикримча, асосли равишда бошқа ишга доимий ёки вақтинча ўтказишларни расмийлаштириш тартибига ўхшаш тартибда ҳал қилишмоқда.\nБошқа ишга вақтинча ўтказишлар муддати кўрсатилган ҳолда буйруқ билан расмийлаштирилади. Ходимнинг аризаси меҳнат шартномаси тарафларининг келишуви билан вақтинча бошқа ишга ўтказиш тўғрисида буйруқ чиқариш учун асос ҳисобланади. Вақтинча бошқа ишга ўтказишлар меҳнат шартномасида акс эттирилмайди (МК, 96-м., 3, 4 ва 6-б.б.).


Спорт 22 January 2019 16:59 214\nАвстралия – Ўзбекистон учрашувидан сўнг Эктор Купер қуйидаги фикрларни билдириб ўтди, деб ёзилади “obyektiv.uz” сайти тарқатган хабарда.\n– Ҳозир сўз топиш қийин. Мен жамоам билан фахрланаман. Улар майдонда бор кучларини бериб ҳаракат қилишди. Биз яхши ўйнадик. Фақат қўшимча таймларнинг биринчисида бир оз сустлашиб қолдик. Австралия ҳам жуда яхши ўйин намойиш қилди. Пенальтилар серияси лотореяга ўхшайди. Омад кулиб боққан жамоа ғалаба қозонади. Бу футбол. Олдинга интилишда давом этамиз.\nЭлдор жуда чарчаб қолганди. У кўп меҳнат қилди. Шу сабабли уни Марат Бикмаевга ўзгартиришга қарор қилдик. Терма жамоадаги барча футболчилар асосий таркибда майдонга тушишга лойиқ. Марат Бикмаев терма жамоанинг энг муҳим футболчиларидан бири. Сардор Рашидовга келадиган бўлсак, у мазкур мусобақага келиш учун кўп меҳнат қилди. Осиё Кубогига олиб келинган барча футболчилар бу ерга келишга лойиқ эди.\nЭндиликда кейинги муҳим мусобақаларга янада жиддий тайёргарлик кўрамиз. Олдимизда Жаҳон чемпионати саралаши кутиб турибди. Биз ҳозир оптимистик руҳдамиз. Австралия каби Осиё грандлари билан тенгма-тенг ўнай олишимизни кўрсатдик. Энди хатоларни таҳлил қилиб, ўйинимизни янада кучайтириш учун иш олиб борамиз.\nБиз кучли жамоа тузишга ҳаракат қиляпмиз. Афсуки, Осиё кубогида иштирокимизни якунлашга мажбур бўлдик. Бу Осиё мусобақасида кучли терма жамоаларга қарши ўйнадик. Япония, Австралия каби. Улар билан муносиб курашдик. Энди кайфиятни туширмай, олдинга интилишда давом этамиз.\nБиз мусобақадаги барча ўйинларимизни таҳлил қилиб чиқамиз. Камчилик ва хатоларимиз устида ишлаймиз. Осиё Кубогига қисқа муддат ичида тайёргарлик кўрдик. Шунга қарамай, ўз ўйинимизни намойиш қила олдик. Футболчилар намойиш қилган ўйиндан қониқиш ҳосил қилдим. Аммо биз ишлашда давом этамиз.Ўйинимизни янада кучайтирамиз, – деди Купер.


Балиқчилик истиқболи | АгроОлам.Uz\nДомой Балиқчилик Балиқчилик истиқболи\nМустақилликнинг дастлабки йилларидан 2009 йилларгача республикамизда йилига ўртача 6–9 минг тонна атрофида балиқ етиштириб келинган. 2009 йилдан бошлаб ҳукуматимиз томонидан тармоққа эътиборнинг ортиши ва тегишли қарорларнинг қабул қилиниши натижасида бир қатор ижобий ўзгаришлар кузатилиб, 2016 йилда мамлакатимизда балиқ етиштириш 70000 тоннадан ошди.\nҲозирги кунда бизда мавжуд технологиялардан унумли фойдаланиб балиқ етиштиришдаги ишларни жонлантирсак яна 20–25 минг тоннага оширишимиз мумкин. Бу эса ниҳоятда оз, чунки республикамизнинг балиқ ва балиқ маҳсулотларига йиллик эҳтиёжи ўртача 350–450 минг тоннани ташкил этади. Шунинг учун, Президентимизнинг 2017 йил 1 майдаги “Балиқчилик тармоғини бошқариш тизимини такомиллаштириш чора-тадбирлари тўғрисида”ги қарори ниҳоятда муҳим аҳамиятга эга. Балиқ ва балиқ маҳсулотлари етиштириш ҳажмини оширишга республикамиз ҳудудидаги сув ҳавзалари бугунги ҳолатини кенг қамровли илмий изланишлар олиб бориш йўли билан ўрганиб, шулар асосида берилган тавсияларга мувофиқ ишларни ташкил этиш орқали эришимиз мумкин бўлади.\nБу борада малакали мутахассислар масаласи жуда долзарбдир. Шу боис балиқчилик тармоғидаги ходимларнинг билим ва малака-кўникмаларини шакллантириш, уларни тайёрлаш учун Аграр университет негизида балиқчилик факультети фаолияти йўлга қўйилди.\nШунингдек, Балиқчилик илмий-тадқиқот институти ташкил қилинди. Мазкур институтнинг асосий вазифалари сифатида, илғор интенсив технологияларни республика шароитида синаб кўриш, қайта ишлаш саноати (консерва, просерва, дудланган) объектларини ўрганиш, ўлкамиз шароитига мос келадиган турларни иқлимлаштириш кабиларнинг белгиланиши балиқчилик тармоғида фаолият олиб бораётган тадбиркорлар учун катта имкониятлар яратади.


Яшаш имконияти мавжуд бўлган янги сайёра топилди » Ўзбекистон янгиликлари – Zamin.uz\nЯшаш имконияти мавжуд бўлган янги сайёра топилди\n14 июнь 2016, 22:29\nАҚШ ва Жанубий Кореялик астрофизиклар қўшалоқ юлдуз атрофидан экзосайёра топдилар. Мазкур экзосайёра шу турдаги тизимлардаги маълум йўлдошлар орасида энг йириклардан ҳисобланади. Олимлар топилган объектда ҳаёт кечириш мумкинлиги инкор этишмаяпти. Бу ҳақда "Qalampir.uz" хабар берди.\nKepler-1647b деб номланган осмон жисмининг қўшалоқ юлдуз атрофида айланиш даври 1107 суткани ташкил этади. Унинг катталиги Юпитер сайёрасига тенг ва унда сув бўлиши мумкин.\nKepler-1647 тизими Ердан 3.7 минг ёруғлик йилига тенг масофада узоқликда жойлашган. Унинг ёши 4.4 миллиард йилга тенг ва Ердан ёшроқ деб баҳоланмоқда. Мазкур тизим икки юлдузга эга, улар ўзларининг вазифаларига кўра Қуёшни эслатиб юборади.\nМазкур экзосайёра транзит усул, яъни юлдузлар ёруғлиги ўзгаришига қараб, уларнинг диски бўйлаб ўтадиган осмон жисмини Кеплер телескопи билан кузатиш орқали аниқланди. Биринчи марта, Kepler-1647b 2011 йилда кузатилган. Олинган маълумотлар ва суратларни таҳлил қилгунча бир неча йил талаб этилди. Олимлар тадқиқот ўтказишда давом этмоқчилар.\nЯнгиликлар » Дунё » Яшаш имконияти мавжуд бўлган янги сайёра топилди\n12:50 Йилига 230 минг АҚШ доллари пул топадиган фаррош ҳам бор\n21:15 Сноуденнинг Россияда яшаш рухсатномаси уч йилга узайтирилди\n11:36 Британияда бошпанасиз эркакка нархи 10 минг долларга тенг танга ташлашди\n13:37 Ҳонконгда ёнида 2,6 млн долларга тенг бўлган тилласи бор эркакни тунаб кетишди\n12:40 НАСА Хаббл телескопидан фойдаланиш шартномаси муддатини яна 5 йилга узайтирди


Трамп Эронга бериладиган зарбани сўнгги дақиқаларда...\n21.06.2019 19:13 0 2075\nАҚШ президенти Дональд Трамп Эронга бериладиган зарбани 10 дақиқа қолганда тўхтатиб қолганини тан олди. Бу ҳақда у Твиттердаги саҳифасида ёзиб қолдирган.\nТрампнинг сўзларига кўра Америка ҳарбийлари Эрондаги учта объектга зарба беришга тайёр бўлган. Аммо АҚШ президенти генералларидан бири билан бўлган суҳбатда зарба натижасида 150 киши ҳалок бўлиши кутилаётганини эшитгандан сўнг тўхташ буйруғини берганини билдирган.\n«Мен шошилмайман. Армиямиз қайта қуролланган ва жангга шай бўлиб турибди — бу армия ҳозирча дунёдаги энг яхшиси», — дейди Трамп.\nШу билан биргаликда АҚШ президенти санкцияларни яна-да кучайтирганини ва Эрон ҳеч қачон ўз ядро қуролига эга бўлмаслигини таъкидлаган. Эслатиб ўтамиз, 20 июн санасида Эрон ислом инқилоби корпусининг ҳарбий-ҳаво кучлари томонидан АҚШнинг учувчисиз бошқариладиган разведка аппарати уриб туширилган эди.\nАҚШ томони аппарат уриб туширилган вақтда халқаро сувлар устида бўлганини айтмоқда. Аммо Эрон томони RQ-4A Global Hawk ўз ҳудудида уриб туширилганини таъкидламоқда.\nХориж Кеча, 12:43\nТехнология 19/11, 15:25


“Transparency International” хулосасига кўра, 2008 йилда Ўзбекистон ўз кўрсаткичларини бир қадар яхшилаган бўлса ҳам, бу давлат ҳамон дунёдаги энг коррупциялашган давлатлардан бири бўлиб қолмоқда.\n“Ўзбекистон ҳар доим энг коррупциялашган давлат сифатида кўрилган ва бунинг ҳайратланарли жойи йўқ”, - деди “Transparency International” ташкилотининг Европа ва Марказий Осиё давлатлари бўйича раҳбари Миклош Маршал.\nЎзбекистон бош прокуратурасининг матбуот вакили Светлана Ортиқова эса\n“Сиз тилга олган ташкилотнинг Ўзбекистонга бўлган муносабатига мен мутлақо қўшилмайман” деди “Transparency International” ташкилотининг хулосаларига ўз муносабатини билдирган ҳолда.\nАйни пайтда жаноб Маршал, коррупцияга қарши кураш масаласида минтақа ҳукуматларининг сиёсий иродаси сўниб бораётганини айтиб, буни минтақада Россиянинг таъсири ортаётгани ва ғарб босимининг камайгани билан изоҳлади. Бош прокуратура матбуот вакили Светлана Ортиқова бунинг мутлақо аксини таъкидлади ва 27 июн куни Ўзбекистоннинг БМТ нинг коррупцияга қарши конвенциясига қўшилгани бунинг амалий исботи бўлишини айтди.\n“Ўзбекистон республикасининг бош прокуратураси, ИИВ, МХХ ва адлия вазирлиги БМТнинг коррупцияга қарши конвенциянинг норма ва стандартларини миллий қонунчиликка тадбиқ қилиш учун ишчи гуруҳ ташкил топган. Ҳозирги даврда Ўзбекистонда бизни қонунчилигимизга ўзгартириш ва қўшимчалар киритиш, гиëҳванд ва жиноятчилик, БМТнинг ўша битта бошқармасини номини айтаяпман, шуларни тавсияларини ўрганиб чиқаяпти. Халқаро ҳамжамиятни ëки бошқа демократик давлатларни тажрибасини ўрганаяпмиз. Албатта тегишли қўшимча ва ўзгартиришлар киритамиз. Коррупцияга қарши конвенцияга қўшилишимиз муносабати билан тегишли миллий ҳаракат режасини ҳам ишлаб чиқамиз”.\nБош прокуратура мулозими Светлана Ортиқова билан суҳбатимизни давом эттиришдан аввал, тингловчиларимиз мамлакатнинг деярли барча соҳаларини эгаллаб олган порахўрлик ва коррупция борасида билдирган фикрлари билан танишсак. Соғлиқни сақлаш ва таълим соҳаларидаги аҳвол.\n“Домлаларни бир жиҳатини биламан: Ўзига тўқ бўлган оила талабаларини, агар бу талабанинг имконияти баҳо олишга етишини билиб турса ҳам, кўпинча ҳар хил баҳоналар билан пора олишади. Бу очиқдан-очиқ рўй беради”.\n“Ҳозир касалхоналарда оддий ишни ҳам битириб бўлмайди. Ҳамма нарса пул. Агар пул бермасангиз қарашмайдиям”.\nҚишлоқ ҳўжалиги соҳасидаги коррупцияга оддий бир мисол.\n“Жуда аҳвол чатоқ. Ким шоли экса, шу сувни олади. Сув сотилаяпти. Сувга хўжайинлик қиладиган идоранинг бошлиқлари шоликашлардан пул йиғиб олар экан. Одамлар сабзисини, помидорини суғоришга сув топа олмаяпти. Аввал ер сотилар эди, энди сувни ҳам сотаяпти бу ноинсофлар”.\n“Қайси бозорга кирсангиз ҳам милиционерлар қишлоқлардан келганларни ушлаб, пулини тортиб олишдан бошқа нарса қилаëтгани йўқ. Энг зўр коррупционерларни мушугини ҳеч ким пишт деяëтгани йўқ. Шу нарсага қарши курашадиган одамларни ўзи пок бўлиши керак. Суд, милиция, прокуратура ва бошқа ташкилотларни раҳбарлари қуриб қўйган уйларни кўрсангиз. Бухоро амирида бунақа уйлар бўлган эмас. Ойлиги 250, 300 минг бўлса, қолган пулларни қаердан олади? Ҳамма кўриб турибди, билиб турибди”¸ дейди профессор Файзулла Исҳоқов Ўзбекистондаги коррупция ҳақида.\nКоррупцияга қарши курашувчи асосий воситалардан бири, Ўзбекистон оммавий ахборот воситаларининг аҳволи борасида мустақил журналист Алексей Волосевич шундай дейди.\n“Бу масалалар ёритилмайди ва ҳатто коррупция сўзи ишлатилмайди ҳам. Ўзбекистон телевидениеси ва газеталари журналистларининг ўзлари ўзларининг қилмишлари билан анча танилган. Уларнинг ўзлари республика минтақаларига бориб, у ердагиларнинг чўнтагини қоқишади. Улар дейлик бирор фермер хўжалиги раиси олдига бориб унга ижобий лавҳанинг қанча туришини айтишади, салбий бўлмаслиги учун ундан пул ундириб олишади”, - дейди Алексей Восевич.\nМана энди шунча гапдан сўнг яна Ўзбекистон бош прокуратураси мулозими Светлана Ортиқовага мурожаат қилдик.\nОзодлик: Оддий одамларни қизиқтирадиган содда саволлар бор. Нима учун соғлиқни сақлаш, таълим соҳасида пулсиз кўп нарсани битира олишмайди? Ундан ҳам оддий қилиб айтадиган бўлсак, прокуратура ëки милиция ходимларининг ойликлари паст бўлган ҳолда данғиллама уйлар қуришлари. Сиз шу саволларга қандай жавоб берасиз?\n“Мана демократик нуқтаи назарда жуда ҳам ривожланган давлатларнинг прокуратура, милиция ходимлари ëки давлат арбоблари шунақа уйларни қурмайди дейсизми? Албатта бизни давлатимизда ҳам беш қўл баробар эмас. Прокуратура ходимлари, ҳуқуқни муҳофаза этувчи идораларнинг ходимлари, бошқа вазирликларнинг ходимлари ножўя ҳаракатларни содир этишаяпти. Мен ўтган сафар айтганман, ИИВда, МХХда, бош прокуратурада коррупцияга қарши алоҳида бошқармалар ташкил этилган. Шу бошқармалар коррупцияга қарши курашишаяпти. Шу иллатга кириб кетган ëки жиноятни содир этган мансабдор шахс жиноий жавобгарликка тортилиб, суд олдида жавоб беришаяпти. Жиноят учун жазо муқаррар деган тамойил албатта ким бўлишидан қатъий назар адо этилаяпти. Яна бир бора айтаман, Ўзбекистон давлат миқëсида, парламент миқëсида коррупцияга қарши конвенцияга қўшилиши муносабати билан бу ишлар янада жадаллашади. Албатта самарадорлик ҳам ошади. Келинг коррупцияга қарши курашишни ўзимиздан бошлайлик.\nАйни пайтда расмийлар, Ўзбекистоннинг дунёдаги энг коррупциялашган давлатлардан бири экани тўғрсидаги халқаро ташкилотлар хулосаларига қўшилмаса ҳам, расмий маълумотларга кўра, жорий йил бошидан буён 20 дан зиёд ҳукумат расмийлари коррупцияда айбланиб, жиноий жавобгарликка тортилган. Шу вақтгача қандай сабаб билан ишдан олинаётганидан қатъий назар, деярли барча ҳукумат амалдорларига коррупция айби ҳам осонлик билан қўшиб келинган.


ЙИРИК ЛОЙИҲА АМАЛГА ОШИРИЛМОҚДА - IARC UZ\nЙИРИК ЛОЙИҲА АМАЛГА ОШИРИЛМОҚДА\n03 сен 2020 20:00 1\nХалқ ирригациясининг ноёб иншоотларидан бири бўлган ва узунлиги 23,8 километрни ташкил этган “Савай” канали ўтган асрнинг 27-30 йилларида қазилган. Ўтган вақт давомида турли омиллар таъсирида мазкур канал ва ундан сув олувчи қатор иншоотлар шикастланди ёки ўтказиш қувватлари пасайди. Шунингдек, Оқбурасойнинг қирғоқлари ҳам емирилди, ўзанлари таъмирталаб ҳолатга келди.\nЖаҳон банки иштирокидаги “Фарғона водийсида сув ресурсларини бошқариш. 2-фаза” лойиҳаси доирасида “Савай-Оқбурасой” тизимида амалга ошириладиган қурилиш ва реконструкция ишларига 48,5 млн. АҚШ доллари ажратилди.\nЛойиҳа доирасида ўнлаб иншоотларни янгилаш кўзда тутилган. Жумладан, 46,4 км узунликдаги 5 та канал, 183 та гидротехника иншоотлари қайта тикланади.\nАйни вақтда қурилиш ва қайта тиклаш ишлари босқичма-босқич амалга оширилмоқда. “Савай” канали қайтадан бетон билан қопланмоқда. Сув ўтказувчи иншоотлар янгиланмоқда.\n– Савай-Оқбурасой ирригация тизими бошқармасидан сув оладиган ҳудуд сув тошқинлари хавфи юқори бўлган жой ҳисобланади, – дейди Норин-Қорадарё ирригация тизимлари ҳавза бошқармаси бошлиғининг биринчи ўринбосари Ш. Эргашев. – Шу боис, биринчи навбатда узунлиги 4,4 километр бўлган “Хавфли ташлама” канали реконструкция қилинди ва фойдаланишга топшириш арафасида. Бу канал тошқинлар мавсумида секундига 15 кубометр сувни “Шаҳрихонсой”га ташлаб бериш қувватига эга.\n“Савай” каналидан сув оладиган, узунлиги 5,8 км бўлган “Бештол” каналини таъмирлашда илғор технология қўлланилмоқда. Яъни, бетон қоплама уч қаватдан иборат тўшама устига қуйилмоқда. Каналнинг қиялик даражаси шу қадар аниқки, аввало оқим тезлиги бир текисда бўлади. Сув беҳуда исроф бўлмайди. Геокомпозит тўшамали мазкур канал Жалақудуқ туманидаги “Бештол”, “Ёрқишлоқ”, “Қўштепа” ҳудудлари далаларини сув билан таъминлашни яхшилайди.\nЖорий йилда Андижон вилояти сув хўжалиги тизимида 7,53 млн. АҚШ доллари миқдорида инвестиция ўзлаштирилиши белгиланган бўлиб, “Янги нишоб” ҳамда “Савай” каналларидан ташқари, “Савай-1”, “Ором” насос станцияларида ҳам қурилиш ва реконструкция ишлари олиб борилаяпти.


Redmi Note 10S тақдимот куни, расмий саҳифаси, суратлари ва қадоқ таркиби эълон қилинди - Terabayt.Uz\nRedmi Note 10S тақдимот куни, расмий саҳифаси, суратлари ва қадоқ таркиби эълон қилинди\nXiaomi корпорациясининг арзончи бренди яқиндагина Redmi K40 Gaming Edition ҳамда Redmi K40 Gaming Enhanced Edition моделларини намойиш этган эди. Геймерларга мўлжалланган ушбу қурилмалар ортидан Redmi бренди Note 10 туркумидаги яна бир смартфонини эълон қилди.\nЎҚИНГ: Xiaomi тўрт хил смартфонида прошивка янгиланишини тўхтатяпти\nXiaomi вице-президенти ҳамда Xiaomi India бўлинмаси етакчиси Ману Кумар Жейн (Manu Kumar Jain) куни кеча Twitter тармоғи орқали чиқиш қилди. Унга кўра, Redmi Note 10S русумли янги смартфон 13 май куни савдога чиқади.\nДемак, девайснинг расмий намойиши ҳам ўша санада бўлиб ўтса керак. Redmi Note 10S дастлаб Ҳиндистон бозорига тақдим этилади, кейинроқ эса Xiaomi уни бошқа мамлакатларда ҳам сота бошлайди.\nЎҚИНГ: 5 майгача Xiaomi энг қиммат смартфонидан нақ 60 тасини теппа-текинга тарқатяпти!\nRedmi Note 10S стандарт қадоқ жамланмасига смартфоннинг ўзидан ташқари шаффоф ғилоф, қувватлагич ва кабель, SIM-карта слотини чиқарувчи скрепка ҳамда фойдаланувчи қўлланмаси киришини ишлаб чиқарувчи аллақачон тасдиқлаган.\nШунингдек, компания Redmi Note 10S смартфони мобил фотография ишқибозлари учун ажойиб танлов бўлишини таъкидлаган. Маълумотларга кўра, унинг квадрокамерасида 64 мегапикселлик асосий сенсор қўлланмоқда.\nБундан ташқари, Xiaomi расмий сайтида Redmi Note 10S суратлари ва айрим хусусиятлари акс эттирилган саҳифа ҳам очилган.\nЎҚИНГ: Samsung ўйиндан чиққан йўналишда унинг ёрдами билан Xiaomi биринчи бўлади!\nRedmi Note 10S модели 6,43 дюймлик экранга ҳамда MediaTek Helio G95 процессорига эга бўлишини айтишмоқда. Унинг аккумулятори 5000 мА/соатлик бўлиб, 33 ваттлик тезкор қувватлаш технологияси билан таъминланган.\nЭслатиб ўтамиз, ҳозирда ушбу серияда Ҳиндистон бозорига тақдим этилган фаблетлар оиласига учта модел кирган: стандарт Redmi Note 10 смартфони, унинг Redmi Note 10 Pro версияси ҳамда янада илғор Redmi Note 10 Pro Max. Лекин улар жаҳон бозорига сал бошқачароқ номлар билан чиққан: глобал Redmi Note 10 Pro модели ҳиндча Redmi Note 10 Pro Max билан бир хил.\n#Redmi #Smartfon #Xiaomi #Android смартфон #Xiaomi Redmi Note 10 #Xiaomi Redmi Note 10S


«...Демак, ҳокимлар оппоқ, ҳокимлар дўмбоқ?!» - xabar.uz\n01.02.2020 21:25 0 7248\nБугун бош прокуратурада бўлиб ўтган Ер майдонларидан ноқонуний фойдаланиш ва эгаллаб олишнинг олдини олиш бўйича Республика комиссияси йиғилишида ер майдонлари боғлиқ жиноятлар ҳақида кўп ва хўп гапирилибди.\nБош прокуратура матбуот хизмати йиғилишга оид тақдим этган ахборотда ноқонуний ер ажратиш билан боғлиқ жиноятларда маҳаллий ҳокимликларнинг 23 нафар, архитектура ва қурилиш идораларининг 14 нафар ходимининг «қўли борлиги» айтилади.\nБироқ бирорта ҳоким ер масаласида жавобгарликка тортилгани ҳақида маълумот йўқ.\nБир неча нафар ҳоким ўринбосарлари тилга олинган, холос. Яъниким, «ер операцияси» бўйича Арнасой тумани ҳокими ўринбосари 13 минг АҚШ доллари (шундан 3 минг АҚШ долларини олаётганида қўлга тушган), Урганч тумани ҳокими ўринбосари 5 млн. сўм, Хива шаҳри ҳокими ўринбосари 2 минг, Чуст тумани ҳокими ўринбосари 2 минг, Деҳқонобод тумани ҳокими ўринбосари 6 минг, Навбаҳор тумани ҳокимининг ўринбосари 11 минг АҚШ доллари пора олганлиги учун жавобгар бўлган.\nМаълумки, жойларда ер майдонларининг «эгаси» ҳокимлар ҳисобланади. Уларнинг «фатво»си ва имзосисиз бировга бир қарич ер берилмаслиги маълум. Шунга қарамай «ер бизнеси» бўйича қўлга тушганлар орасида бирорта ҳоким йўқлиги жиндек ҳайратланарли. Қўлга тушмаган ўғри эмас, деган ҳикматга ҳурмат бажо келтирган ҳолда айтсак, тасаввурларга терс равишда... «ҳокимлар оппоқ, ҳокимлар дўмбоқ» экан?!\n«Қойил» демай илож йўқдай...\nБош прокуратура ҳоким эр ҳоким ўринбосари идоралараро комиссия\nХориж Кеча, 19:00


24 Май 2022 15:56\nNUR-SULTAN. Kazinform – Қозоғистонда ижтимоий аҳамиятга эга лойиҳа ишга туширилди. «Тиббий поездлар» мамлакатнинг чекка ҳудудларида яшовчи 60 мингга яқин аҳолига бепул тиббий хизмат кўрсатади, дея хабар беради Kazinform ҚР Индустрия саноат ва инфратузилмаларни ривожлантириш вазирлигига таяниб.\nМазкур лойиҳа туфайли чекка қишлоқларда яшовчи аҳолига кўчма кўп тармоқли ёрдам кўрсатилади. Дунёда пандемия ва эпидемиологик вазият кескинлашиб бораётган бир шароитда сифатли тиббий хизматлардан фойдаланиш энг долзарб муаммо ҳисобланади. Шундай қилиб, поездлар бирламчи тиббий-санитария ёрдами ва консултатив-диагностика ёрдамини кўрсатади, беморларни лаборатория усулларидан фойдаланган ҳолда текширади, керак бўлганда мини-операцияларни амалга оширади, режалаштирилган касалхонага ётқизиш учун ёълланмалар беради. Бу туман ва вилоят шифохоналаридан олисда жойлашганлиги сабабли аҳолининг касалликларини ўз вақтида аниқлаш ва даволаш каби ўткир муаммони ҳал қилмоқда.\n2022 йилда Қозоғистон бўйлаб иккита тиббий поезд йўналиши режалаштирилган бўлиб, жами улар чекка ҳудудлардаги 147 та станцияни қамраб олади.\n«Жәрдем» тиббий поезди 23 майдан 6 ноябрга қадар 80 та, «Саламатты Қазақстан» 20 июндан 2 ноябргача 67 та станцияга боради.\nҚР Соғлиқни сақлаш вазирлиги поездларни тиббий бригадалар ва зарур жиҳозлар билан таъминлайди. Айтиш жоизки, тиббиёт ходимлари: терапевт, педиатр, кардиолог, невропатолог, офталмолог, ЛОР, гинеколог, жарроҳ, уролог, маммолог, стоматолог каби турли профилдаги малакали мутахассислар билан кенгайтирилди. Бу йил психолог ва дерматовенеролог ҳам қўшилди. Тиббий асбоб-ускуналар - Япония ва Германияда ишлаб чиқарилган.\nЛойиҳа биринчи марта 2009 йилда бошланган ва 2019 йилда коронавирус пандемияси туфайли тўхтатиб қўйилганди. Ушбу даврда учта «Денсаулық», «Жәрдем» ва «Саламатты Қазақстан» консултатив-диагностик поездлари Қозоғистоннинг 1700 дан ортиқ чекка ҳудудларида бўлиб, 488 881 нафар аҳолини, шу жумладан 101 614 нафар болани тиббий кўрикдан ўтказди, 1 647 138 та диагностика процедураси, 11 981 та кичик врачлик операциялари, ўтказилди, маммолог шифокорлар 67 148 нафар аёлни кўрикдан ўтказди, шифокор кўригига жами 2 873 542 марта ташриф буюрилган.\nКалит сўзлар: Тиббиёт, ҚР Соғлиқни сақлаш вазирлиги, ҚР Индустрия ва инфратузилмаларни ривожлантириш вазирлиги,


3. Намунали поликлиника қандай бўлиши керак?\n4. Инновация: Наманганда телетиббиёт тизими ишга тушади\nТадбир бўлаётган тиббий муассасанинг ўзидан туриб Ҳиндистондаги етакчи клиника билан боғланилди. Тизимнинг тадбиқ этилиши натижасида хориждаги клиникаларга боришга, ортиқча харажатлар қилишга ҳожат қолмаслиги билдирилди.\n5. Диққат, Коронавирус: Нималар қилмоқ керак?\nКоронавирус инфекциясининг юқиш омилларидан эҳтиёт бўлиш заруриятини асло унутмаслик керак. Ҳар бир инсон касалликдан ўзини муҳофаза қилиш билан яқинларини, маҳаллани, меҳнат жамоаси ва таълим муассасасини коронавирус инфекциясидан асраган бўлади. Тиббиёт ходимлари билан бутун жамоатчиликнинг ҳамжиҳатликдаги саъй-ҳаракати азиз ватанимизни, унинг меҳнаткаш аҳлини ўта юқумли ва мудҳиш оқибатлар келитириб чиқарувчи касалликдан ҳимоялашнинг муҳим шарти эканлигини асло ёддан чиқармаслик лозим.\n6. Карантинда 14 кун: Назоратда бўлган наманганлик депутат барчасини очиқлади\n7. Июнь ойидан Ўзбекистонда нималар ўзгаради?\n9. Ўзбекистонда 1 февралдан қандай муҳим ўзгаришлар бўлади?\n1 феварлдан бошлаб судья фаолиятининг самарадорлигини электрон рейтинг орқали очиқ ва шаффоф баҳолашни таъминлайдиган аниқ мезонларни ишлаб чиқиш ва амалиётга татбиқ этиш ишлари амалга оширилади.\n10. ХАВОТИРГА ЎРИН ЙЎҚ! Наманган вилояти бош санитар врачи аҳолига мурожаат билан чиқди\n11. Яна бир Президент коронавирусга қарши "AstraZeneca" вакцинаси билан эмланди\nЭмлаш жараёни Президент қароргоҳи яқинида жойлашган Сеул марказидаги туман поликлиникасида амалга оширилган. Эслатиб ўтамиз, Ўзбекистонга ҳам 660 минг доза “Сovid-19” инфекциясига қарши “AstraZeneca” вакцинаси олиб келинган.\n12. Наманган вилояти соғлиқни сақлаш тизимида муҳим тайинловлар амалга оширилди\nНаманган вилояти соғлиқни сақлаш бошқармасининг 2021 йил 15 октябрдаги 115-сонли буйруғи билан қатор раҳбар-кадр тайинловлари амалга оширилди. Бу ҳақида бошқарма ахборот хизмати “Namangan24.uz” ахборот порталига маълум қилди.\n13. "Умра – 2022": Нархлар, навбатлар, учиш вақтлари ва вакциналар\nУмра сафари қачондан бошланади? Сафарга қачон рўйхатга ёзилган фуқаролар жўнатилади? Умра тўлови қанча этиб белгиланди? Зиёратчилар учун қайси вакцина билан эмланиш талаб этилади? Ўзбекистон мусулмонлари идорасига мўмин-мусулмонлардан Умра зиёрати бўйича келиб тушган кўпгина саволларга жавобларни тақдим этамиз.


31 июль 2015, 00:04\nЎзбекистонда Маъмурий жавобгарлик тўғрисидаги кодексга йўл ҳаракати қоидаларини бузган ва автоматлашган тизимда қайд этилган шахсларни жавобгарликка тортиш, шунингдек, у орқали олинган маълумотларни маъмурий (оғир ҳолларда жиноий) иш бўйича далил сифатида тан олиш ҳақида ўзгартириш ва қўшимчалар киритиш режалаштирилмоқда. Бу ҳақда "UzDaily"га асосланиб "Daryo" хабар бермоқда.\nНашр эслатишича, Тошкентда «Тошкент шаҳрида йўл ҳаракати хавфсизлигини бошқариш ва жамоат тартибини сақлашнинг компьютерлаштирилган тизимини яратиш» лойиҳаси амалга оширилмоқда. Унинг вазифаларидан бири — йўл ҳаракатини видео орқали кузатиш, қоидабузарликларни видео орқали қайд этиш. Бироқ автоматлаштирилган тизим иши ҳозирча қонуний жиҳатдан мустаҳкамланганича йўқ.\nТизимнинг техник имкониятлари қоидабузарлик содир этган ҳайдовчини аниқлашга етмайди. Битта транспорт воситасини бошқариш ҳуқуқи бир неча кишида бўлганда қоидабузарликка алоқадорликдан бош тортиш ва айбдорни жавобгарликка тортишнинг имконсизлиги ҳолатлари бўлиши мумкин. Шунинг учун ҳам, Маъмурий жавобгарлик кодексини 17¹-модда билан тўлдириш таклиф этилмоқда, у йўл ҳаракати қоидалари бузилганлиги ҳар гал видеокузатув орқали қайд этилганида транспорт воситаси эгасига жавобгарлик юклайди. Шу билан бирга, ўша вақтда автомобилни бошқараётган шахс аниқланса ёки транспорт ўғирланган бўлса, жавобгарликдан озод этилади.\nҚоидабузарлик видео орқали қайд этилганда автоматик равишда жарима тўғрисида электрон ҳужжат ёзилиб, протокол тузилмасдан уч кун ичида почта орқали транспорт эгасига жўнатилиши, қоидабузарлик учун жарима ихтиёрий равишда тўланиши учун 60 кунлик муддат ажратилиб, бу вақт ичида тўланмаган тақдирда транспорт воситасини тўлов тўлиқ амалга оширилгунча мажбуран ушлаб туриш каби меъёрлар киритилиши таклиф этилган.\nШунингдек, кодекснинг 36-моддасига киритиладиган ўзгартириш йўл-ҳаракати қоидаларини бузганлик учун маъмурий жазо қоидабузарлик амалга оширилган кундан бошлаб бир йил ичида қўлланилишини таъминлайди (ҳозир икки ой ичида).\nШунингдек, бошқа қатор вазиятларни назарда тутиб, кодекснинг 28, 128³, 245, 248, 256 ва 294-моддаларига ўзгартиришлар киритиш таклиф қилинмоқда.\nЯнгиликлар » Авто » Ўзбекистонда йўлларга қўйиладиган камералар қонунийлаштирилади\n15:29 Тошкентда йўл ҳаракатини назорат қилувчи камераларни ўрнатиш бошланди


Сизларга қарши уюшиб очиқ уруш қила олмаслар, балки қўрғон билан ўралган қишлоқларда ёки деворлар ортига бекиниб олиб уруш қилурлар. Ўз ораларида адоватлари шиддатли. Уларни бир деб ўйлайсан. Ҳолбуки, қалблари тарқоқдир. Бу, уларнинг ақл юритмайдиган қавм эканликларидандир. 1


Истихора одоблари\tmuslim.uz\nМўмин киши бирор ишга қўл урар экан қилаётган иши том маънода манфаатли бўлиши учун аввало бу ишни ихлос билан бажариши лозим. Шунга кўра истихора Аллоҳ таолога ихлос билан, Расулуллоҳ соллаллоҳу алайҳи васалламнинг суннатларига эргашиш муҳаббати билан ва бу амалнинг баракасидан умидворлик билан қилиниши керак. Ана шунда бу амал дунё ва охират учун манфаатли ишга айланади. Иккинчи одоб:Барча ишларда истихора қилиш\nАммо шариатда буюрилган ёки яхши саналган ишларга шунингдек шариатда ҳаром қилинган ё қилмаслик тавсия қилинган ишларга истихора қилиш мумкин эмас. Чунки мазкур ишлар аниқ бўлгани учун уларда мўмин кишининг иккиланиши асло мумкин эмас. Шунга кўра Жобир розияллоҳу анҳунинг "барча ишларда" деган сўзлариданбарча мубоҳ ишлар тушунилади. Учинчи одоб: Бирор тарафни қасд қилишдан олдин истихора қилиш\nУшбу кўрсатмага кўра истихора дуоси фарздан бошқа икки ракаат намоздан кейин ўқилиши керак. Ушбу икки ракаатни баъзи уламолар "энг камида икки ракаат намоз ўқисин" маъносида айтилган, шунинг учун ҳар икки ракаатида салом бериб икки ракаатдан кўп ўқиса ҳам жоиз бўлади, деганлар. Бешинчи одоб: Икки ракаат намоз ортидан дуо қилиш\nИкки ракаат намоз ўқигандан сўнг Расулуллоҳ соллаллоҳу алайҳи васаллам таълим берган қуйидаги дуо ўқилади: عَنْ جَابِرِ بْنِ عَبْدِ اللَّهِ قَالَ كَانَ رَسُولُ اللَّهِ صلى الله عليه وسلم يُعَلِّمُنَا الاِسْتِخَارَةَ فِى الأُمُورِ كُلِّهَا كَمَا يُعَلِّمُنَا السُّورَةَ مِنَ الْقُرْآنِ يَقُولُ « إِذَا هَمَّ أَحَدُكُمْ بِالأَمْرِ فَلْيَرْكَعْ رَكْعَتَيْنِ مِنْ غَيْرِ الْفَرِيضَةِ ثُمَّ لْيَقُلِ اللَّهُمَّ إِنِّى أَسْتَخِيرُكَ بِعِلْمِكَ وَأَسْتَقْدِرُكَ بِقُدْرَتِكَ وَأَسْأَلُكَ مِنْ فَضْلِكَ الْعَظِيمِ فَإِنَّكَ تَقْدِرُ وَلاَ أَقْدِرُ وَتَعْلَمُ وَلاَ أَعْلَمُ وَأَنْتَ عَلاَّمُ الْغُيُوبِ اللَّهُمَّ إِنْ كُنْتَ تَعْلَمُ أَنَّ هَذَا الأَمْرَ خَيْرٌ لِى فِى دِينِى وَمَعِيشَتِى وَعَاقِبَةِ أَمْرِى أَوْ قَالَ فِى عَاجِلِ أَمْرِى وَآجِلِهِ فَيَسِّرْهُ لِى ثُمَّ بَارِكْ لِى فِيهِ وَإِنْ كُنْتَ تَعْلَمُ أَنَّ هَذَا الأَمْرَ شَرٌّ لِى فِى دِينِى وَمَعِيشَتِى وَعَاقِبَةِ أَمْرِى أَوْ قَالَ فِى عَاجِلِ أَمْرِى وَآجِلِهِ فَاصْرِفْهُ عَنِّى وَاصْرِفْنِى عَنْهُ وَاقْدُرْ لِىَ الْخَيْرَ حَيْثُ كَانَ ثُمَّ أَرْضِنِى بِهِ قَالَ وَيُسَمِّى حَاجَتَهُ ».رواه الترمذي\nЖобир ибн Абдуллоҳ розияллоҳу анҳудан ривоят қилинади: Расулуллоҳ соллаллоҳу алайҳи васаллам бизларга барча ишларда истихорани Қуръондан бир сура ўргатгандек ўргатар эдилар. Айтардиларки: агар бирортангиз бир иш қилмоқчи бўлса, фарздан бошқа икки ракаат намоз ўқисин. Сўнгра айтсинки: эй Аллоҳим, (барча нарсаларни фақат)Сен билганинг учун яхшиликни Сендан сўрайман, (барча нарсаларга фақат) Сен қодир бўлганинг учун қодирликни Сендан сўрайман. Сенинг улуғ фазлингдан сўрайман. Сен қодирсан мен қодир эмасман, Сен биласан мен билмайман, ғайбларни билувчи Сенсан. Эй Аллоҳим, ушбу ишни динимда, ҳаётимда ва ишимнинг натижасида, ёки у зот алайҳиссалом: " ишимнинг ҳозирида ва келажагида" дедилар, мен учун хайрли деб билсанг, уни менга муяссар қилгин сўнгра унда менга барака бергин. Агар ушбу ишни динимда, ҳаётимда ва ишимнинг натижасида, ёки у зот алайҳиссалом: "ишимнинг ҳозирида ва келажагида" дедилар, мен учун ёмон деб билсанг, уни мендан, мени ундан қайтаргин, қаерда бўлса ҳам менга яхшиликни тақдир қилгин, сўнгра у билан мени қониқтиргин. У зот алаҳиссалом: (кейин) ҳожатини айтади, дедилар. Термизий ривояти. Ушбу ҳадисда баён қилинган дуони ёд олиб унинг маъноларини англаб дуо қилишга уриниш зарур. Аммо ёд олмаган киши китобга қараб ёки уни ёзиб олиб ўқиши ҳам жоиз ҳисобланади. Энг муҳими истихора Аллоҳ таолога дуо қилиш эканини, дуонинг энг муҳим одобларидан бири эса рағбат билан астойдил сўраш эканини унутмаслик зарур. Шунинг учун истихора қилувчи ўзининг ожизу бечоралигини, Роббисининг раҳматига доимо муҳтож эканини изҳор қилиб истихора дуосини ўқиши керак.\nАбдулқодир Абдур Раҳим\t408 марта ўқилди\tДругие материалы в этой категории:\n« Истихора дуоси\tЕтти фақиҳ »


Интернет-бухгалтерия ва электрон ҳужжатлар айланмаси ишингизни осонлаштиради | Коммерсант.Уз\nЭнди ҳужжатларни юбориш жуда қулай, осон ва бу аввалгидек кўп вақтни олмайди. Сир эмаски, интернет-муносабатлар кўп пул, куч ва вақтни тежайди, бу айниқса, “вақт—пул” қоидаси бўйича яшайдиганлар, хусусан, бухгалтерия ишчилари ва компаниялар раҳбарлари учун компаниялар ўртасида тез ва ишончли ҳужжатлар айланмаси борасида қўл келади.\n564 марта кўрилган 16.11.2017 Кейс\nFaktura.uzда ишлашни бошлаш учун қоғозда шартнома тузиш шарт эмас. Faktura.uzга кириб, Ўзбекистон Республикаси Давлат солиқ инспекцияси томонидан берилган электрон калит ёрдамида очиқ офертани қабул қилишнинг ўзи кифоя. Тизим билан ташкилот ўртасидаги элетрон ҳужжатлар алмашиш бепул.\nДастлаб, www.Faktura.uzда рўйхатдан ўтиш учун бир неча дақиқа талаб этилади, у ерда одатий катакларни тўлдиришдан ташқари, ташкилот номи ва солиқ тўловчининг идентификация рақамини кўрсатиш зарур. Сервиснинг асосий саҳифаси тизим фойдаланувчилари учун мўлжалланган маълумотлар билан тўла-тўкис тўлдирилган. “Кўп бериладиган саволлар” бўлимида эса Faktura.uz фаолиятига асос бўлувчи Ўзбекистон Республикаси қонун ҳужжатлари батафсил келтирилган.\nБундан шундай хулоса қилиш мумкинки, Faktura.uz “булутли” (клоуд) сервисидаги барча ҳужжатлар сифатли ҳимоя ва махфийлик остидадир. Бу хизматларнинг бари чўнтакбоп тўлов эвазига кўрсатилади (нархлар билан “Тарифлар” бўлимида танишиш мумкин), ҳамкорликнинг биринчи ойида эса сервис бепул тақдим этилади.\nFaktura.uz бухгалтерия ва ҳужжатлар айланмаси билан боғлиқ кўплаб кундалик вазифаларни тақсимлашда ёрдам беради. Сервис бизнесга мижозлар билан ишлашнинг қулай усулини ва транзакциялар тарихини кўриб бориш имконини тақдим этади. Онлайн-электрон ҳужжат алмашиш — тараққий этиб бораётган компаниялардан мижозлар кутадиган қулайликдир; компания учун эса бу ҳар бир келишув пулини 60 фоизга ва ундан-да тезроқ олиш йўлидир.


ilmnuri - Abdulloh Domla\nМУАЛЛИФЛИК ҲУҚУҚЛАРИ ҲАҚИДА\nСаҳифамиздаги манбаълардан Оллоҳ ризолиги йўлида фойдаланишда ҳеч қандай ҳуқуқий чегара йўқ. Бироқ саҳифамиздаги аудио дарслардан ва матнлардан тижорий ва бошқа дунёвий мақсадларда фойдаланиш мумкин эмас. Шунингдек, «Илм Нури» номи ҳам ушбу саҳифага тегишли бўлиб, «www.ilmnuri.com», «ilmnuri», «ilm nuri», «ilm_nuri», «Илм Нури», «илмнури» «Илм_нури» ва/ёки ушбу икки сўзнинг бошқа ҳар қандай кўриниши бошқа ўринларда мазкур вебсаҳифадан олинган маърузалар ила баробар ишлатилиши мумкин эмас!\nСизга ФАҚАТ дарсларни тинглаб ҳамда китобларни ўқиб, илм олишга чексиз ҳуқуқ берилмоқда, вебсайтнинг номи ёки логотипидан фойдаланишга эмас. Барча муаллифлик ҳуқуқлари маърузаларнинг воизлари ва китоб муаллифларига оиддир.\nЛутфан саҳифамиздаги ахборотни бошқа ўринларда иқтибос қилганда «www.ilmnuri.com» саҳифасидан олинди, деб кўрсатинг. Саволларингиз бўлса, расмий ilmnuri@ilmnuri.com почта орқали алоқага чиқинг. Оллоҳ Сиздан рози бўлсин!\n(Охирги ўзгартириш: 22-апрел 2016-й.)\nandroid dock Mobile app\nilmnuri android app\nilmnuri android .apk\nilmnuri iOS app\nAbdulloh domla haqida\nMualliflar Ilmnuri Faollari © 2016


Санкт-Петербургда меҳнат муҳожирларининг норозилик акцияси « Ўзбекистон Халқ Ҳаракати\nСанкт-Петербургда меҳнат муҳожирларининг норозилик акцияси\n10 October 2012 - 11:28\nРоссиянинг Санкт-Петербург шаҳрида ўнлаб тожикистонлик меҳнат муҳожирлари норозилик акциясига қўл уришган.\n“Регнум” ахборот агентлигининг ёзишича, Россияда қонуний мавқеъда бўлган ва барчаси фаррошлик билан шуғулланган меҳнат муҳожирлари шу йўл билан икки ойдан буён ололмаётган ойлик маошларини ундириб олиш ниятидалар.\nАгар агентлик мулозимларидан келтирган иқтибосларига қаралса, улар норозилик акциясини уюштиришда кўмак беришларини сўраб, шаҳардаги минтақалараро касаба уюшмаларига ҳам мурожаат этишган.\nАкция иштирокчилари орасида эркаклардан ташқари, аёлларнинг борликлари, норози муҳожирлардан айримларининг оилалари билан Санкт-Петербургда умргўзаронлик қилишлари айтилади.\nКасаба уюшмалари масъулларининг билдиришларича, бу – Санкт-Петербургда четдан келган фаррош-муҳожирларнинг илк бор иш ташлашлари эмас.\nАммо, уларга кўра, бу каби норозилик акциялари, одатда, уларнинг раҳбарлари томонидан муҳожирларни Федерал Миграция Хизмати бошқармасига топшириб юбориш таҳдиди билан якунланади.\nСанкт-Петербургда сонлари 8.000 нафар экани айтилувчи муҳожир-фаррошларнинг ойлик маошлари эса, қоғозда 10.000 рублни ташкил этаркан.\nЧуқур илдиз отган муаммо\nБиз билан суҳбатда бўлган ўзбекистонлик меҳнат муҳожирининг айтишича, Россиядаги марказий осиёлик тақдирдошларининг камида 40-50 фоизи ўз ойлик маошларини ололмай ҳалак:\nСуҳбатдошимизнинг сўзларидан аён бўлишича, энг аввало шахсий юмушларда банд меҳнат муҳожирлари бу каби муаммога тўқнаш келадилар.\n“Ўртадаги алдамчи воситачилар ёки буюртмачиларнинг қўлларига тушиб қолишади. Ишни ўз вақтида бажаришадию, орада қандайдир баҳоналар билан пуллари берилмай қолган ҳоллар кўп бўлади”, дейди у.\nСуҳбатдошимизга кўра, улардан кейин йирик қурилиш объектларида ишлаётган меҳнат муҳожирлари бу каби муаммодан азоб чекишади.\n“Бино ўз вақтида қуриб, битказилмаганидан кейин, улар банкдан кредит олишолмайди ёки бўлмаса, иш тугалланган пайт қурилишни топшира олишмайди. Натижада, бундан барча бирдек жабр кўради”, дейди у.\nЎз ўрнида, суҳбатдошимизнинг айтишича, Ўзбекистонда одам савдосига қарши олиб борилаётган саъй-ҳаракатларнинг таъсири анча сезиларли бўлган.\n“Аввал қишлоқдагилар ўзларининг қариндошларини олиб бориб сотарди, ўртада воситачилик қиларди ёки одам савдоси билан шуғулланарди. Давлат бу каби ҳолатларга бироз аралашгандан кейин, меҳнат муҳожирларининг ўз ҳақларини ололмасликлари ҳоллари оз бўлса-да камайди”.\nУнга кўра, шунгай қарамай, айни муаммо ҳануз барҳам топмаган ва бу иш билан аксаран рус ширкатлари шуғулланишади.\nСуҳбатдошимизнинг наздида Ўзбекистон ҳукумати, дейлик, Туркия ёки Қирғизистон каби Россия томони билан шартнома тузмагани боис, фуқаролари шу каби муаммоларга тўқнаш келишмоқда.\nБир неча йилдан буён Россияда меҳнат муҳожирлигида банд суҳбатдошимизнинг айтишича, ўз меҳнат ҳақларини ололмагандан кейин, улар кўчада қолишади, оч-наҳор ҳаёт кечиришларига тўғри келади.\n“Қочиб юриш, ертўлаларда ҳаёт кечиришингизга тўғри келади. Агар ҳужжатингизни йўқотсангиз, Россиядан депортация этиласиз”, дейди у.\nРоссиядаги фаол Баҳром Ҳамроевнинг биз билан суҳбатида айтишича, айнан ноқонуний мавқеъда эканликлари сабаб, энг кўп Ўзбекистон фуқаролари алданиб қолишади.\n“Уч ойга рўйхатдан ўтилади. Уч ойдан кейин у Ўзбекистонга чиқиб кетолмайди. Чипталар жуда қиммат ёки дурустроқ ишга жойлашмаган бўлади. Шундан кейин бу каби муаммоларга дуч келади. Чунки лозим шартномалар тузмасдан, ишга киришга мажбур бўлишлари – алданиб қолишлари учун қулай имконият яратади”, дейди у.\nФаолга кўра, ҳукуматлари бу меҳнат муҳожирларининг муаммоларини ўзининг, халқининг, давлатининг муаммоси деб билмас экан, унинг олдини ололмайди.\n“Энг биринчи навбатда Россияга ишлаш учун келаётган меҳнат муҳожирларининг ҳуқуқлари ҳар икки давлат томонидан қаттиқ ҳимоя остига олинмаса, бу ҳол давом этаверади. Бу муаммони Россиянинг бир ўзи ечолмайди. Ўзбекистон ҳукумати бўладими ёки Тожикистон, ўз фуқаролари манфаатлари, ҳуқуқларини ҳимоя этувчи йирик шартномалар тузиши керак. Ҳатто, икки давлат орасида махсус вазирлик ташкил этилиши лозим”, дейди Россияда меҳнат муҳожирлари ҳуқуқларини ҳимоя этиш билан шуғулланувчи фаол.


Танга дармон тут – Сурхон тонги\nБош саҳифа / Жамият / Танга дармон тут\nМай 1, 2018\tЖамият Изоҳ қолдириш 2,347 Кўрилди\nЭнг мазали табиат инъомларидан бўлган тут мевалари таркибида 10,9-12,7 фоизгача қанд миқдори мавжуд. Тут майизида эса қанд миқдори 73,29-83,71 фоизни ташкил этади. Бундан ташқари, тут мевалари В, С, E, К, РР витаминларига бой. Шунга кўра, уни касалликдан заифлашиб қолган, тез-тез шамоллайдиган кишиларга истеъмол қилиб туришлари тавсия этилади. Воҳамизда тутнинг бир неча турлари мавжуд.\n“Балхи тут” 24 апрелдан пишиб бошлайди ва то июнь ойигача мевасидан баҳраманд бўласиз. Унинг меваси катта-катта, ниҳоятда ширин. Мева тўкилиб кетавергани боис дарахт остига бўз ёки целлофан қоғоз тутиб қўйиш керак. Ундан мураббо, шинни қилиш мумкин. 10 килограмм тут шарбатига 10 килограмм тут меваси солиб қайнатиб мураббо қилинади. Ҳеч қандай шакар керак эмас. Меваларнинг бирдан ҳаммаси пишмаганлиги туфайли ҳар куни пишган, тагига тутиб қўйилган матодаги меваларнинг сувини олиб, бир қайнатиб қўйиб, шарбат 40-50 литрга етганда обдон қайнатиб шинни қилиш мумкин. Тут шинниси ўпка сили, нафас йўллари ва жигар касалликларига шифо бўлади. Буни ибн Сино бобомиз ҳам “Тиб қонунлари” китобида ёзиб қолдирган.\n“Марварид” тут ҳам эрта пишар мевалардан. Ундан тут майиз қилмоқчи бўлсангиз, офтобга ёясиз ва 3 кунда қуриб қолади. Бу тут шираси кўп бўлса ҳам суви кам, ундан фақат тут майиз ва мураббо қилса бўлади. Ҳатто, тут майиздан “тут ҳолва” қилиш мумкин. Бунинг учун тут майизни гўшт майдалагичдан ўтказиб, унга туйилган ёнғоқ ва ўрик данагининг мағзини қўшиб, озгина намлаб қайнаган сув билан ийлаб, хоҳлаган катталикда кесиб олгач, духовкага 20-30 дақиқа қўйилади ва яхшилаб елим қоғозларга ўраб қўйгач, йил давомида тановул қилаверасиз.\nХўраки тутнинг “шотути” деган нави мавжуд. У июнь ойида пишади. Меваси катта-катта тўқ қизил рангда бўлиб, жуда хушхўр, иштаҳа очувчидир.\nОқтутларни ўтирадиган супангизнинг ёки чорпоянгизнинг атрофига экинг. 1-1,5 ой меваси тўкилиб безовта қилади, демасангиз уни яхшилаб шакл беринг ва ўстиринг, уни сояси жуда қалин бўлади. Оқтут мевасини қандли диабет билан оғриган беморлар бир кунда 2-3 маҳал 10 донадан ейиши мумкин. Соғ-лом кишилар тўйиб-тўйиб есалар ҳам бўлади. Оқтутлар энг эрта пишар мева бўлиб, у “йўғон чўзилиб, ингичка узиладиган пайт” пишади. Энг тезпишар кўк султон, олча, ўрик мевалари ҳам тутдан 30-40 кун кейин пишади. Айниқса, витаминозга учраган, ошқозон ичак касалликларига чалинган болаларга жуда асқотади. Эрта баҳорда болалар тўйиб ейишса, баҳорда кўп учрайдиган витаминлар етишмовчилигига фойда қилади.\nЭртапишар мевалар қатори ҳовлингизда фарзандларингиз ва набираларингиз учун албатта тут дарахтини экинг, уларнинг шифобахш неъматларидан баҳраманд бўлишсин.\nШеробод туман ДСЭНМ врачи\nОлдинги Илм эгаллаш ёш танламайди\nКейинги Чироқсиз бир йил


Qalampir.uz - Эрдўған Болтоннинг суриялик курдлар тўғрисидаги баёнотини қоралади\n18:14, 08.01.2019 Олам\nТуркия президенти Адолат ва тараққиёт партияси фракцияси олдида нутқ сўзлади.\nТуркия президенти Ражаб Тойиб Эрдўған АҚШ президентининг миллий хавфсизлик бўйича маслаҳатчиси Жон Болтоннинг суриялик курд мудофаа кучларининг хавфсизлигини таъминлаш тўғрисидаги фикрига чидаб бўлмаслигини таъкидлади.\n“Болтон катта хато қиляпти, унинг баёнотига чидаб бўлмайди. Террорчи ташкилотлар курдлар эмас. Туркия Суриядаги курдларни ўлдираётгани ҳақида хабарлар тарқатаётганлар дунё жамоатчилиги кайфияти билан ўйнашга уриняпти”, деган Эрдўған Адолат ва тараққиёт партияси фракцияси олдидаги нутқида.\nУ Туркия яқин вақтларда Сурияда террорчиларни йўқ қилиш учун сезиларли ҳаракатларни амалга оширишини қўшимча қилган.\nЭслатиб ўтамиз, Болтон Суриядаги америка аскарларининг ортга қайтарилиши ИШИДнинг қолган майда гуруҳларининг йўқ қилиниши ва Суриядаги курд мудофаа кучларининг хавфсизлиги таъминланиши билан боғлиқлигини айтганди. Курдлар хавфсизлиги ҳақида гапирганда Болтон Туркия томонидан бўладиган ҳужумларга тўхталиб ўтганди.\nТеглар:Жон Болтон Ражаб Тойиб Эрдўған\nМарказий Осиё ва Ҳиндистон ташқи ишлар вазирлари шу ҳафта охирида Самарқандда учрашади\n23:48, 27.12.2018 1 163\n09:55, 14.12.2018 2 996\n15:04, 27.11.2018 4 807\n17:39, 22.11.2018 1 889


ЎЗБЕКИСТОН РЕСПУБЛИКАСИ ОЛИЙ СУДИНОҲАҚ АЙБЛАНГАН ФУҚАРО ОЛТИ ЙИЛДАН СЎНГ ОҚЛАНДИ from\nНОҲАҚ АЙБЛАНГАН ФУҚАРО ОЛТИ ЙИЛДАН СЎНГ ОҚЛАНДИ\nАввало шуни айтиш керакки, Бувайда туманида яшовчи Рустамжон Мамадалиев Бош қомусимиз — мамлакатимиз Конституцияси қабул қилинганининг 29 йиллигини катта қувонч кутиб олмоқда.\nАлбатта, бунинг ўзига хос сабаби бор. Гап шундаки, Конституциямизда белгиланган инсонпарварлик тамойили бундан 6 йил муқаддам ноҳақ судланган Рустамжоннинг жонига оро кирди. У Фарғона вилояти судининг 2021 йил 25 ноябрдаги ажримига биноан оқланди.\nХўш, у нега ноҳақ жавобгарликка тортилган эди?\nМаълум бўлишича, аввалига у жиноят ишлари бўйича Бувайда туман судининг 2015 йил 13 майдаги қарори билан Маъмурий жавобгарлик тўғрисидаги кодекснинг 195-моддасига асосан 15 сутка маъмурий қамоқ жазосига тортилади.\nАммо у маъмурий жазо муддати тугагач ҳам қўйиб юборилмайди. Аксинча, унинг бошига янада жиддийроқ ташвиш тушади. Аниқроғи, маъмурий жазо муддати тугагач, Р. Мамадалиев бир сутка мобайнида туман ИИБ биносида ушлаб турилади. Эртаси куни — 2015 йил 29 майда Жиноят кодексининг 273-моддаси 5-қисмига биноан гумон қилинувчи тариқасида қамоққа олинади.\nДастлабки тергов органи томонидан қўйилган айбловга кўра, Р. Мамадалиев 2014 йил октябрь ойи бошларида Бувайда тумани ИИБ жиноят қидирув ва уюшган жиноятчиликка қарши курашиш бўлинмаси тезкор вакили Азизбек Юнусов билан ўзаро жиноий тил бириктиради. Натижада Р. Мамадалиев туманнинг Чиркай қишлоғидаги дала майдонида ўсган наша ўсимлигининг танаси ва баргларидан узиб олиб, келгусида сотиш мақсадида А. Юнусовга берган. Тезкор вакил ушбу гиёҳвандлик воситасини хизмат хонасида сақлаб келган. Сўнг 2014 йил октябрь ойи ўрталарида Ўктам Рўзиқуловга 12,63 грамм — кўп миқдордаги «марихуана» гиёҳвандлик воситасини қонунга хилоф равишда 50 000 сўмга сотган.\nШундан сўнг ҳар иккала шахсга нисбатан жиноят иши қўзғатилган.\nКейинчалик иш хусусиятларидан келиб чиққан ҳолда жиноят иши икки қисмга ажратилган. Дастлабки тергов якунлангач, Р. Мамадалиев жиноят ишлари бўйича Қўштепа тумани судининг 2015 йил 15 сентябрдаги ҳукмига асосан Жиноят кодексининг 273-моддаси 5-қисми билан айбдор деб топилади ва 5 йил муддатга озодликдан маҳрум қилинади. Фақат Олий Мажлис Сенатининг 2014 йил 14 ноябрдаги амнистия акти қўлланилиб, тайинланган жазо учдан бир қисмга қисқартирилади.\nАзизбек Юнусовга ҳам ушбу жиноят иши бўйича суднинг 2015 йил 27 майдаги ҳукмига мувофиқ жазо тайинланган. Жиноят ишлари бўйича Фарғона вилояти суди кассация инстанциясининг 2018 йил 15 майдаги ажрими билан у айбсиз деб топилиб, оқланган.\nМамлакатимиз суд-ҳуқуқ тизимида амалга оширилаётган кенг кўламли ислоҳотлар, қолаверса, А. Юнусовнинг оқланиши Р. Мамадалиевга катта умид бағишлади. Бинобарин, у ҳимоячиси ёрдамида берган апелляция шикоятида вақтинча сақлаш ҳибсхонасида ҳамда дастлабки тергов жараёнида ўтказилган жисмоний ва руҳий тазйиқлар остида аслида содир қилмаган жиноят учун иқрорлик кўрсатмалари берганини маълум қилиб, ўзига нисбатан чиқарилган айблов ҳукмини бекор қилишни ва оқлов ажрими чиқаришни сўради.\nДарҳақиқат, апелляция суди мажлисида унинг ноҳақ судлангани аён бўлди.\nСуд муҳокамасида биринчи инстанция суди Жиноят-процессуал кодекси талаблари ва Олий суд Пленумининг тегишли қарорлари талабларига амал қилмагани аниқланди.\nАпелляция инстанцияси судида гувоҳлик берган Ўктам Рўзиқуловнинг таъкидлашича, у 2014 йил октябрь ойларида А. Юнусовдан оқ қоғозга ўралган гиёҳвандлик воситасини 50 000 сўмга сотиб олган. Бироқ ушбу гиёҳвандлик воситасини туман истироҳат боғидаги қурилиши тугалланмаган бино ертўласига отиб юборган. Орадан олти ой ўтгач, тезкор вакилнинг ҳаракатлари ноқонунийлигини билган ҳолда унга қонуний чора кўришни сўраб ариза берган. Судда гувоҳ тариқасида иштирок этган Азизбек Юнусов жисмоний ва руҳий тазйиқлар остида дастлабки тергов ва биринчи босқич судида Рустамжон Мамадалиевни айблашга қаратилган ёлғон кўрсатмалар беришга мажбур бўлганини маълум қилди.\nОлий суд Пленумининг жиноят иши юритилган вақтда амалда бўлган, 2004 йил 24 сентябрдаги «Далиллар мақбуллигига оид жиноят-процессуал қонуни нормаларини қўллашнинг айрим масалалари тўғрисида»ги қарори (мазкур қарор айни пайтда ўз кучини йўқотган) да суриштирувчи, терговчи, прокурор ва суд томонидан қонунни аниқ бажариш ва унга риоя қилишдан ҳар қандай чекиниш, у қандай сабабга кўра юз берганлигидан қатъи назар, шу йўл билан олинган далилларнинг номақбул (яроқсиз) деб топилишига олиб келиши, номақбул далиллар юридик кучга эга бўлмай, улардан Жиноят-процессуал кодексининг 82-84-моддаларида назарда тутилган ҳолатларни исботлаш учун фойдаланиш ҳамда уларни айблов асосига қўйиш мумкин эмаслиги, кўрсатмалар, шу жумладан, айбига иқрорлик тўғрисидаги кўрсатмаларнинг қийноққа солиш, зўрлик ишлатиш ҳамда инсонга нисбатан бошқа шафқатсиз ёки унинг шаъни, қадр-қимматини камситувчи муносабатда бўлиш, шунингдек, алдаш ва қонунга хилоф бошқа йўллар орқали олиниши далилларни номақбул деб топишга асос бўлиши тўғрисида тушунтириш берилган. Лекин суд дастлабки тергов органи томонидан йўл қўйилган камчиликлар, иш ҳолатларига ойдинлик киритиш жараёнида юзага келган қарама-қаршиликларни бартараф этиш чораларини кўрмаган.\nМасалан, Ў. Рўзиқулов ташлаб юборган гиёҳвандлик воситасини назорат остида олиш тадбири ўтказилмаган. Қолаверса, қурилиши тамомланмаган бинонинг зах ертўласидан беш ойдан кейин топилган наша ўсимлигининг япроқ қолдиқлари яшил рангдалиги (бу суд-кимёвий экспертизасининг 2015 йил 30 мартдаги 116-сонли хулосасида қайд этилган), ҳанузгача қуруқ ҳолатда экани ҳамда ўралган қоғози ранги оқлигича турганига эътибор қаратмай, Р. Мамадалиевни айбдор деб топиб, нотўғри хулосага келган. Бу ҳолат «Тезкор-қидирув фаолияти тўғрисида»ги қонуннинг 14-моддаси талабларига ҳам зиддир.\nБундан ташқари айни пайтда иш бўйича Рустамжон Мамадалиевнинг айбини тасдиқловчи далилларни тўплаш имконияти ҳам тугаган. Шу боис юқоридаги далиллар номақбул (яроқсиз) деб эътироф этилди. Бундай ҳолатда Р. Мамадалиевга нисбатан чиқарилган суд ҳукмини қонуний ва асосли деб бўлмайди.\nЖиноят-процессуал кодексининг 83-моддасида иш қўзғатилган ва тергов ҳаракатлари ёки суд муҳокамаси ўтказилган иш бўйича жиноий ҳодиса юз бермаган бўлса, унинг қилмишида жиноят таркиби бўлмаса, унинг содир этилган жиноятга дахли бўлмаса, гумон қилинувчи, айбланувчи, судланувчи айбсиз деб топилиши ва реабилитация этилиши лозимлиги белгиланган.\nБинобарин, Фарғона вилояти суди ана шу асосларга таянган ҳолда жиноят ишлари бўйича Қўштепа тумани судининг 2015 йил 15 сентябрдаги ҳукмини бекор қилиб, Рустамжон Мамадалиевни айбсиз деб топди ҳамда оқлади.\nШуни алоҳида таъкидлаш лозимки, Конституциямизнинг 13-моддасида «Ўзбекистон Республикасида демократия умуминсоний принципларга асосланади, уларга кўра инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади.\nДемократик ҳуқуқ ва эркинликлар Конституция ва қонунлар билан ҳимоя қилинади» дея қайд этилган. Шунингдек, Конституциямизнинг 26-моддасига мувофиқ жиноят содир этганликда айбланаётган ҳар бир шахснинг иши судда қонуний тартибда, ошкора кўриб чиқилиб, айби аниқланмагунча, у айбдор ҳисобланмайди. Судда айбланаётган шахсга ўзини ҳимоя қилиш учун барча шароитлар таъминлаб берилади. Асосий қонунимизнинг айни шу қоидалари инсонпарварликнинг энг ёрқин намунасидир. Бугун оқланиб, қариндош-уруғ, қўни-қўшни ва таниш-билишлари орасида юзи ёруғ бўлган Р. Мамадалиевнинг қўшалоқ байрамга ҳозирлик кўраётганининг боиси шунда.\nУнинг шукуҳи узоқ вақт давом этиши шубҳасиз.\nФарғона вилояти суди судьяси


Euro NCAP краш тестлари 80 мингга яқин кишининг умрини сақлаб қолди\n19:09 / 02.02.2017\nАвтомобиллар хавфсизлиги бўйича синовлар ўтказиш билан шуғулланувчи Euro NCAP ташкилоти 21 йиллик фаолиятини таҳлил қилди. Ташкилот маълумотларига кўра, йигирма йиллардан бери ўтказиб келинаётган краш-тестлар 78 мингдан ортиқ инсон умрини сақлаб қолишга имкон берган. Бу ҳақда EuroNCAP расмий сайтида хабар қилинган.\nЭкспертларнинг ҳисоб-китобларига биноан, 1997 йилдан буён 1800 автомобиль хавфсизлиги текширилган ҳамда 630та рейтинг тузилган. Буларнинг барига яроқсиз ҳолга келган автомобилларни ҳисобламаганда 160 миллион евро сарфланган.\nEuro NCAP ўзининг илк синовларини 1997 йилда ўтказган. Унда Ford Fiesta, Volkswagen Polo, Fiat Punto, Nissan Micra, Vauxhall Corsa, Renault Clio ва Rover 100 каби автомобиллар текширилган.\nТашкилотнинг энг юқори хавфсизлик баҳосига биринчи бўлиб Volvo S40 седани эришган.\nШу билан бирга, Euro NCAP ўтказган энг охирги синовлар Volvo S90 седани ва V90 универсали ҳамда Ford Mustang купеси билан ўтказилган. Швеция автомобиллари хавфсизлик борасида энг юқори баллга эга бўлган, Америка машинасининг бу борадаги имкониятлари икки баллга баҳоланган.\n17:30 / 11.01.2018\nИкки миллион долларлик гиперкар краш-тести (видео)\n22:00 / 28.12.2017\n15:00 / 14.12.2017


Муҳандислар-консультантлар уюшмаси ва ихтисослаштирилган инвестиция компанияси ташкил этилмоқда | NORMA.UZ\nБу Президентнинг 11.09.2018 йилдаги «Ҳудудларда тадбиркорлик ташаббуслари ва лойиҳаларини жадал амалга оширишни ташкил этиш чора-тадбирлари тўғрисида»ги ПҚ–3939-сон қарори билан белгиланган.\nБиринчидан, Ўзбекистон муҳандислар-консультантлар уюшмаси ташкил этилмоқда. Қуйидагилар унинг асосий вазифалари этиб белгиланди:\nунинг аъзоларини истиқболли инвестиция лойиҳаларини амалга ошириш бўйича фаолиятга жалб этиш;\nИккинчидан, Ҳукуматга Президент Администрацияси билан биргаликда, ш.ж. хорижий ҳамкорларни жалб этган ҳолда ихтисослаштирилган инвестиция компаниясини ташкил этиш бўйича таклифлар киритиш вазифаси топширилди.\nИнвестиция компанияси инвесторлар, шу жумладан, хорижий инвесторлар ресурcларини, шунингдек инвестиция лойиҳаларини ишлаб чиқиш учун маҳаллий ва хорижий консультантларни жалб этиши режалаштирилмоқда.\nКомпания хўжалик юритувчи субъектлар устав капиталида уларнинг самарадорлиги ва даромадлилиги кўрсаткичларини ошириш учун иштирок этиши мумкин бўлади. Инвестиция компаниясининг бўш маблағлари ҳудудлардаги инвестиция лойиҳаларини амалга ошириш учун жойлаштирилади.\nЭслатиб ўтамиз, ҳужжат билан Ҳудудларда тадбиркорликни қўллаб-қувватлаш ва ривожлантириш комиссияси ҳамда тегишли ҳудудий гуруҳлар ташкил этилган, шунингдек бизнес ва инвестиция лойиҳаларини амалга оширишнинг янги қоидалари жорий этилган.\nҲужжат Қонун ҳужжатлари маълумотлари миллий базасида эълон қилинган ва 11.09.2018 йилдан кучга кирди.


Ислоҳотлар шиддати тобора ошмоқда — Review.uz\n2020 йилда пандемия натижасида кескин иқтисодий тўхташ кузатилганидан сўнг, 2021 йилда пандемиядан олдин кузатилган иқтисодий ўсиш суръатларининг ишончли траекториясига чиқди. Иқтисодий ислоҳотлар илгари ҳал бўлмаган энг мураккаб муаммолар – давлат мулкини қисқартириш, ер ислоҳоти, капитал бозорини жадал ривожлантириш томон силжиди, дейди Иқтисодий тадқиқотлар ва ислоҳотлар маркази директори Обид Ҳакимов.\nМакроиқтисодий барқарорликни мустаҳкамлаш ва иқтисодий ўсишнинг юқори суръатларини сақлаб қолиш олиб борилаётган ислоҳотларнинг асосий мақсадларидан бири ҳисобланиб, 2021 йил ушбу мақсадга эришишда ҳал қилувчи аҳамиятга эга бўлди. Ўтган йили иқтисодий ўсиш суръати 7,4%ни ташкил этди, бу эса аввал берилган прогнозлардан 5-6% юқори ва ўта кўп (айниқса, 2020 йилда пандемия билан боғлиқ бўлган 1,9 фоиз паст иқтисодий ўсиш фонида). Аҳоли жон... ...


Қирғизистонда янги муфтий сайланди\nҚирғизистонда 17 июл куни кечқурун узоқ давом этган баҳс-мунозаралардан сўнг Уламолар кенгаши мусулмонлар диний бошқармасига вақтинча раҳбар сайлади.\nҚирғизистон муфтийси истеъфосини қабул қилиш ва янги муфтийни сайлаш юзасидан ўтказилган Уламолар кенгаши йиғини жуда катта баҳс –мунозаралар билан бошланди. Уламолар анчагача муфтийнинг истеъфосини Уламолар кенгашининг яқиндагина сайланган янги таркиби қабул қилишига қаршилик билдиришди.\nШундан сўнг эски таркибдаги Уламолар кенгаши чақиртирилиб, кун тартибидаги масалаларни кўриб чиқиш бошланди. Аммо Уламолар кенгашининг бу таркиби ҳам айрим ҳуқуқий масалалар атрофида баҳс –мунозарага киришиб кетгани боис, Чубак ҳожи Жалилов истеъфоси қабул қилинмай турибоқ намойишкорона тарзда йиғинни тарк этди.\nУламолар кенгаши Абдушукур Норматовга вақтинчалик муфтийлик вазифасини бажаришни таклиф қилди. Бироқ Абдушукур ҳожи муфтийликка фақат қурултойда ва фақат муқобил танлов асосидагина сайланишга рози эканини билдириб, бу таклифдан бош тортди.\n-“Абдишукур муфтий бўлар экан”, деган миш-мишлар тарқатилган. Бугун мен муфтийликни қабул қилсам, одамлар “Абдишукур муфтийликни олиш учун шунча жанжални уюштирди”, деб гапиришади. Шунинг учун мен бу лавозимдан бош тортаман. Агар мен айтган шартлар асосида муқобил сайлов ўтказилсагина, мен муфтийликка рози бўламан, -деди Абдушукур Норматов.\nСобиқ муфтийга мухолиф бўлган диндорлар гуруҳи 16 июл куни муқобил муфтият ташкил этиб, Руслан Жумагуловни ўзларининг муфтийси сифатида сайлаб олган эдилар. Диний мухолифат уламолар кенгашида Руслан Жумагулов номзодини муфтийликка кўрсатди. Бироқ Уламолар кенгаши қирғиз матуботида “жиноят орламининг пахани” сифатида талқин этилаётган Руслан Жумагуловни муфтийликка сайлашдан бош тортди.\nШундан сўнг Уламолар кенгаши кўпчилик овоз билан Қувайт давлат университети битирувчиси, Боткен вилоятининг собиқ қозиси, 35 ёшли Рахматуло Эгембердиевни муфтийликка сайлади.\n17 июл куни истеъфо берган муфтий Чубақ ҳожи Жалилов ҳаж зиёратини уюштиришни давлат тасарруфидан чиқарилишига муваффақ бўлган эди.\n2011 йил бошида парламент депутатлари ҳаж зиёратини фақат муфтият уюштиришини тасдиқловчи ва давлат тузилмаларининг бу жараёнга аралашувини тақиқловчи қарорни чиқарди. Шундан сўнг Қирғизистон тарихида биринчи марта коррупциялашмаган ва жанжал-низоларга сабаб бўлмаган ҳаж зиёрати уюштирилгани айтилади.\nМазкур қарор чиққанидан сўнг муфтият ва Қирғизистон ҳукумати қошидаги Давлат Дин комиссияси ўртасида зиддият пайдо бўлди. Ҳаж зиёратини уюштириш учун ҳожибошилар танлови ўтказилгани ва 20 йил давомида ҳожибошилик қилган кўплаб шахсларнинг бу танловдан ўтмай, ишдан четлатилиши эса диний мухолифатни пайдо қилди.


Қиёматдан олдин Шом диёридан қора байроқлилар чиқадими?\nАссаламу алайкум, ҳурматли Шайх Ҳазратлари!\nСавол: Мен баъзи "бемазҳаб" танишларимдан қуйидаги мазмундаги ҳадисни эшитдим: "Расулуллоҳ(с.а.в) : “Қиёматдан олдин Шом диёрида қора байроқ чиқади дедилар. Ким шу даврда ҳозир бўлса Шомга боринглар, Шомга”. Ушбу ҳадисни айтган одам "Сиҳоҳу ситта"да ёзилган деб айтди. Ушбу ҳадис саҳиҳми? Саҳиҳ бўлса, уламолар унга шарҳ беришганми? Ноўрин савол бўлса узр.\nЖавоб: Бундай ҳадис йўқ. Бўлса, қаердалигини, кимдан ривоят қилинганини аниқ айтишсин. Сиҳоҳи ситта маълум олти китобдир. Ҳамма ерда бор. Аниғини айтишсин! Аммо бошқа маънодаги риовят бор. Расулуллоҳ соллаллоҳу алайҳи васалламнинг Оли байтлари номидаги Ислом академияси томонидан дунёнинг турли тарафларидан 126 катта олимларнинг имзоси билан эълон қилинган очиқ хатдан иқтибос:\nНуъайм Ибн Ҳаммод ўзининг «Фитналар» номли китобида келтиради:\n«Албатта, улуғимиз Али ибн Абу Толиб каррамаллоҳу важҳаҳу қуйидагиларни айтмиш:\n«Қачон қора байроқларни кўрсангиз, ерни лозим тутинг. Қўлларингизни қимирлатманг, оёқларингизни ҳам. Сўнгра бир қавм зоҳир бўлур. Улар заифдирлар, эътиборга сазовор эмаслар. Уларнинг қалблари темирнинг зангига ўхшайди. Улар давлат соҳибларидир. Аҳдга вафо қилмаслар, мийсоққа ҳам вафо қилмаслар. Ҳаққа чақирурлар, лекин ўзлари ҳақ аҳлидан эмаслар. Исмлари кунядир. Нисбатлари қишлоқларгадир. Сочлари аёлларнинг сочига ўхшаб осилиб туради. Улар охири бориб ўзаро ихтилоф қиладилар, сўнгра Аллоҳ субҳанаҳу ва таоло ҳақни кимга хоҳласа, ўшанга беради».\nБундан бир минг икки юз йил олдин «Фитналар» китобида келтирилган, саййидимиз Али ибн Абу Толиб каррамаллоҳу важҳаҳунинг имом Бухорийнинг шайхи Нуъайм Ибн Ҳаммод ривоят қилган ушбу сўзлари ҳозирда ўзларини «Ислом давлати» деб атаётганларга татбиқ бўладими, йўқми?\nУшбу асардан қуйидагиларни фаҳмласа бўладими?\n- Унда «Қачон қора байроқларни кўрсангиз», дейиляпти. Қўштирноқ ичидаги "Ислом давлати"нинг байроқлари қорадир.\n- «Ерни лозим тутинг», яъни «Эй мусулмонлар, маконингизда туринг. Уларга ҳижрат қилманг», дейиляпти.\n- Яна унда «Қўлларингизни қимирлатманг, оёқларингизни ҳам», дейиляпти. Яъни уларга мол билан, асбоб-ускуна билан ёрдам берманг.\n- Сўнгра «Сўнгра бир қавм зоҳир бўлур. Улар заифдирлар, эътиборга сазовор эмаслар», дейиляпти. Бу ердаги «заифлик» дин маърифатида заиф, аҳлоқда заиф, аҳлоққа амал қилишда заиф, деган маъноларни ўз ичига олади.\n- «Уларнинг қалблари темирнинг зангига ўхшайди», яъни улар асирларни қатл қиладилар, одамларни азоблайдилар, қасоватлари шиддатлидир.\n- «Улар давлат соҳибларидир». Тақрибан, юз йилдан олдин бирорта одам «Ислом давлати» деган гапни айтмаган. Фақат булар Сурия ва Ироқда «Ислом давлати» деб ном чиқаришди.\n- Яна ҳазрати Али «Аҳдга вафо қилмаслар, мийсоққа ҳам вафо қилмаслар», деганлар. Ушбу «Ислом давлати» Аҳдга вафо қилмайди, мийсоққа ҳам вафо қилмайди. Мисол учун, «Шуайтот» мийсоқигага вафо қилишмади. Элчи қилиб юборилганларга ва матбуот ҳодимларига берилган аҳдни бузишди.\n- «Ҳаққа чақирурлар». Бу «Ислом давлати» ҳам Исломга чақиряпти.\n- «Лекин ўзлари ҳақ аҳлидан эмаслар». Аҳли ҳақ бўлиш учун раҳмли бўлиш керак. Расулуллоҳ соллаллоҳу алайҳи васаллам: «Раҳм қилинглар, раҳм қилинасизлар», деганлар.\n- «Исмлари кунядир». Ҳозир ўша давлатнинг бошлиқлари, кўзга кўринган одамлари Абу Муҳаммад, Абу Мусанна, Абу Муслим ва бошқа исмлар билан аталмоқда.\n- «Нисбатлари қишлоқларгадир». Бағдодий, Зарқовий, Тунисий, Яманий, Канадий…\n- «Сочлари аёлларнинг сочига ўхшаб осилиб туради». «Ислом давлати» жангчиларининг ҳаммасининг сочлари ана шундай, осилган.\n- «Улар охири бориб ўзаро ихтилоф қиладилар». «Ислом давлати» ўзларининг асосий ташкилоти бўлмиш “ал-Қоида”га ихтилоф қилди, сўнгра «Нусрат жабҳаси»га ҳам ихтилоф қилди. Ораларида қатл бўлди. Икки томондан 10 000лаб одамларни бир ерда ўлдирдилар.\n- «Сўнгра Аллоҳ субҳанаҳу ва таоло ҳақни кимга хоҳласа, ўшанга беради». Исломни тўғри баён қилиш ушбу баёнга ўхшаш баён билан бўлади. Аллоҳ субҳанаҳу ва таоло Қуръони Каримнинг Луқмон сурасида саййидимиз Луқмони ҳаким тилидан марҳамат қилади:\n«Эй ўғилчам, албатта, у (амал) агар ачитқи уруғи вазнича бўлса-ю, у бир қоя тош ичида, ёки осмонларда, ёхуд ерда бўлса ҳам, Аллоҳ уни келтирур. Албатта, Аллоҳ ўта латофатлидир, ўта хабардордир» (16-оят).